**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 6 Απριλίου 2017, ημέρα Πέμπτη και ώρα 10.20΄, στην Αίθουσα **«Προέδρου Δημητρίου Γεωργ. Παπασπύρου» (150)** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης: Ενημέρωση των μελών της Επιτροπής, από τον Πρόεδρο και Διευθύνοντα Σύμβουλο της ΔΕΔΔΗΕ Α.Ε., κ. Νικόλαο Χατζηαργυρίου, σύμφωνα με το άρθρο 32 παρ.9 του Κ.τ.Β., σχετικά με την ανάθεση του διαγωνισμού με αριθ.502504/9.6.2015 για την προμήθεια καλωδίων και αγωγών και την επικύρωση των αποτελεσμάτων.

Στη συνεδρίαση παρέστησαν ο Υπουργός Περιβάλλοντος και Ενέργειας, κ. Γεώργιος Σταθάκης, o Πρόεδρος και Διευθύνων Σύμβουλος της ΔΕΔΔΗΕ Α.Ε., κ. Νικόλαος Χατζηαργυρίου, ο Αντιπρόεδρος του Δ.Σ. της ΔΕΔΔΗΕ Α.Ε., κ. Ιωάννης Μάργαρης, ο Γενικός Διευθυντής Επιχειρησιακών Λειτουργιών της ΔΕΔΔΗΕ Α.Ε., κ. Κωνσταντίνος Αγαθάκης, ο Γενικός Διευθυντής Ανάπτυξης και Διαχείρισης Δικτύου της ΔΕΔΔΗΕ Α.Ε., κ. Ηρακλής Μενεγάτος, ο Αναπληρωτής Διευθυντής Υλικών, Προμηθειών και Μεταφορών της ΔΕΔΔΗΕ Α.Ε., κ. Φώτιος Μανδάνας, καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Δημαράς Γιώργος, Δρίτσας Θεόδωρος, Ζεϊμπέκ Χουσεΐν, Μπγιάλας Χρήστος, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Μηταφίδης Τριαντάφυλλος, Μπάρκας Κωνσταντίνος, Καφαντάρη Χαρά, Μπαλωμενάκης Αντώνης, Ξυδάκης Νίκος, Ουρσουζίδης Γιώργος, Θραψανιώτης Μανώλης, Ριζούλης Ανδρέας, Σέλτσας Κωνσταντίνος, Σηφάκης Γιάννης, Κωστοπαναγιώτου Ηλίας, Σπαρτινός Κώστας, Συρμαλένιος Νίκος, Λιβανίου Ζωή, Τζάκρη Θεοδώρα, Τριανταφυλλίδης Αλέξανδρος, Αθανασίου Χαράλαμπος, Βεσυρόπουλος Απόστολος, Αραμπατζή Φωτεινή, Γιόγιακας Βασίλειος, Δήμας Χρίστος, Καραμανλής Αχ. Κωνσταντίνος, Κατσαφάδος Κωνσταντίνος, Καββαδάς Αθανάσιος, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Ζαρούλια Ελένη, Παναγιώταρος Ηλίας, Σαχινίδης Ιωάννης, Αρβανιτίδης Γεώργιος, Κωνσταντινόπουλος Οδυσσέας, Μανιάτης Ιωάννης, Καραθανασόπουλος Νικόλαος, Τάσσος Σταύρος, Κατσώτης Χρήστος, Καμμένος Δημήτριος, Λαζαρίδης Γεώργιος, Αμυράς Γεώργιος, Γεωργιάδης Μάριος και Θεοχάρης Θεοχάρης (Χάρης).

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Καλημέρα σας. Συνεδριάζει σήμερα η Διαρκής Επιτροπή Παραγωγής και Εμπορίου με θέμα ημερήσιας διάταξης την ενημέρωση των μελών της Επιτροπής, από τον Πρόεδρο και Διευθύνοντα Σύμβουλο της ΔΕΔΔΗΕ Α.Ε., κ. Νικόλαο Χατζηαργυρίου, σύμφωνα με το άρθρο 32 παρ.9 του Κ.τ.Β., σχετικά με την ανάθεση του διαγωνισμού με αριθ.502504/9.6.2015 για την προμήθεια καλωδίων και αγωγών και την επικύρωση των αποτελεσμάτων. Στην συνεδρίαση είναι παρών ο Υπουργός Περιβάλλοντος και Ενέργειας, κ. Γεώργιος Σταθάκης. Επίσης, είναι παρόντες από την ΔΕΔΔΗΕ Α.Ε., ο κ. Νικόλαος Χατζηαργυρίου, Πρόεδρος και Διευθύνων Σύμβουλος, ο κ. Ιωάννης Μάργαρης, Αντιπρόεδρος του Δ.Σ., ο κ. Κωνσταντίνος Αγαθάκης, Γενικός Διευθυντής Επιχειρησιακών Λειτουργιών, ο κ. Ηρακλής Μενεγάτος, Γενικός Διευθυντής Ανάπτυξης και Διαχείρισης Δικτύου και ο κ. Φώτιος Μανδάνας, Αναπληρωτής Διευθυντής Υλικών, Προμηθειών και Μεταφορών.

Πριν δώσω το λόγο, θα ήθελα να πω ότι ελήφθη μια επιστολή από τη Ν.Δ., η οποία απευθυνόταν σε εμένα προσωπικά και στον κ. Μπαλαούρα, τον Πρόεδρο της Διαρκούς Επιτροπής Οικονομικών Υποθέσεων, με θέμα «Κοινή Συνεδρίαση Διαρκών Επιτροπών Παραγωγής και Εμπορίου και Οικονομικών Υποθέσεων, σχετικά με τις τελευταίες εξελίξεις στη Δ.Ε.Η.». Η επιστολή δεν πληροί τον απαραίτητο από τον Κανονισμό αριθμό αιτούντων Βουλευτών - απαιτείται το εν τρίτον όπως γνωρίζετε - αλλά από κει και πέρα προσωπικά έχω τη διάθεση και θεωρώ ότι είναι ένα θέμα προς συζήτηση σε κάποια μελλοντική συνεδρίαση της Επιτροπής. Νομίζω ότι θα τοποθετηθεί σχετικά και ο κ. Υπουργός στην τοποθέτησή του στην συνέχεια.

Να ξεκινήσουμε τώρα με το θέμα ημερήσιας διάταξης και να δώσω το λόγο στον κ. Χατζηαργυρίου, Πρόεδρο και Διευθύνοντα Σύμβουλο της ΔΕΔΔΗΕ Α.Ε..

ΝΙΚΟΛΑΟΣ ΧΑΤΖΗΑΡΓΥΡΙΟΥ (Πρόεδρος και Διευθύνων Σύμβουλος της ΔΕΔΔΗΕ Α.Ε.): Ευχαριστώ, κυρία Πρόεδρε. Θα σας ενημερώσουμε για το θέμα του διαγωνισμού, για την προμήθεια καλωδίων και αγωγών, αρχικού προϋπολογισμού 79 εκατομμυρίων ευρώ, όπου μετά τον διαγωνισμό έχουμε προσφορές 73 εκατομμυρίων ευρώ. Θα παρακαλούσα το προεδρείο να δοθεί ο λόγος στον κ. Μανδάνα, ο οποίος και θα αναδείξει στα μέλη της Επιτροπής τις λεπτομέρειες του θέματος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μανδάνας, Αναπληρωτής Διευθυντής Υλικών, Προμηθειών και Μεταφορών της ΔΕΔΔΗΕ Α.Ε..

ΦΩΤΙΟΣ ΜΑΝΔΑΝΑΣ (Αναπληρωτής Διευθυντής Υλικών, Προμηθειών και Μεταφορών της ΔΕΔΔΗΕ Α.Ε.): Ευχαριστώ, κυρία Πρόεδρε. Όπως αναφέρθηκε, η σημερινή ενημέρωση της Επιτροπής αφορά στην ανάθεση της προμήθειας, καλωδίων και αγωγών. Είναι ένα από τα βασικά, εάν όχι το βασικότερο, υλικό που χρησιμοποιεί ο ΔΕΔΔΗΕ στα δίχτυα του. Η συγκεκριμένη προμήθεια είναι από τις σημαντικότερες ως προς το ύψος της αξίας, αλλά και των ειδών, και γίνεται μέσα από μια λίστα προμηθευτών. Συγκεκριμένα, μέσα από ανοιχτές διαδικασίες καλούνται όλοι όσοι έχουν τα συγκεκριμένα τεχνικά και ειδικά προσόντα, να συμμετάσχουν, προκειμένου να διαμορφωθεί μια λίστα με εταιρείες που πληρούν κάποιες προϋποθέσεις και να δημιουργηθεί μια μόνιμη κατάσταση προμηθευτών, οι οποίοι καλούνται μετά από αυτό, απλώς να υποβάλλουν οικονομικές προσφορές.

Αυτό διευκολύνει τη διεξαγωγή της διαδικασίας έχοντας πιστοποιημένους προμηθευτές. Τα είδη είναι αρκετά θα τα δούμε και μετά είναι διάφορες ομάδες υλικών οι οποίες διακηρύσσονται ανά είδος, δηλαδή μπορεί να είναι 8-9 ομάδες, υλικά ο καθένας μπορεί να υποβάλει είτε για όλη την ομάδα είτε για το σύνολο των ομάδων είτε για κάποιο από τα είδη αυτά. Άρα υπάρχει μια δυνατότητα να ανταγωνιστούν οι έχοντες την σχετική εγγυητική δυνατότητα. Η πρόσκληση έγινε σε όλους αυτούς οι οποίοι είναι στη σχετική λίστα που βλέπετε και στο γράφημα. Οι ομάδες υλικών που σας προανέφερα είναι καλώδια μέσης τάσης, υπόγεια καλώδια χαμηλής τάσης και τα είδη που αναφέρει η κατηγορία είναι ομογενοποιημένα ως καλώδια παροχών συνεστραμμένα καλώδια χαμηλής τάσης, μονοπολικά καλώδια χαλκού και αλουμινίου, CU ,AL, αγωγοί χαλκού, αλουμίνιο ενισχυμένο με χάλυβα, αγωγοί αλουμινίου και υπόγεια καλώδια 150 KW. Στον πίνακα προμηθευτών που έχει γίνει η σχετική προεπιλογή όπως σας ανέφερα, υπάρχει και η δυνατότητα να μπει κάποιος καινούργιος πλειοδότης που εμφανίζεται, άλλωστε πίνακας αυτός είναι ανοικτός σε οποιοδήποτε νέο προμηθευτή θέλει να μπει και θα περάσει και εκείνος από τη σχετική διαδικασία αξιολόγησης.

Αυτή τη στιγμή όπως βλέπετε τυπικά είναι επτά εταιρείες που έχουν αξιολογηθεί. Είναι διαγωνισμός μέσα από λίστα προεπιλεγμένων προμηθευτών και αφορά μια διαδικασία που προβλέπεται και από τον καινούργιο νόμο 4412/2016 προκειμένου να διευκολύνεται η όλη διαδικασία προμήθειας. Είναι μέσα όλες οι ελληνικές εταιρείες και κάποιες ξένες, τα ελληνικά καλώδια είναι γνωστά σε όλους, η NEXAVS η FULGOR τα καλώδια Ξάνθης, η Γενική Καλωδίων, η PRYSMIAN και η ICME της Ρουμανίας που νομίζω είναι θυγατρική των ελληνικών καλωδίων. Σε όλους αυτούς στάλθηκαν προσκλήσεις προκειμένου να συμμετάσχουν και να καταθέσουν οικονομικές προσφορές. Συγκεκριμένα σε αυτό το διαγωνισμό από τη λίστα και τις ομάδες που προαναφέρθηκαν ζητήθηκαν τα συγκεκριμένα είδη, διότι δεν υπήρχε ανάγκη σε όλα. Όπως βλέπετε δεν υπάρχει το καλώδιο των 150 KW. Η διαδικασία όπως σας είπα λέγεται «κλειστή» με την έννοια ότι γίνεται πρώτα μια προεπιλογή και μετά υποβάλλονται οικονομικές προσφορές. Για τη διευκόλυνση λόγω και της οικονομικής κατάστασης που υπήρχε, δόθηκαν τρεις συνολικά διαδοχικές παρατάσεις ώστε να διευκολυνθούν όλοι όσοι είχαν εκδηλώσει ενδιαφέρον. Εν προκειμένω τα καλώδια Ξάνθης και η Γενική Καλωδίων οι οποίοι αντιμετώπισαν κάποιο χρηματοοικονομικό πρόβλημα. Συμμετείχαν λοιπόν, όπως προείδαμε τα ελληνικά καλώδια, η Nexans και τα καλώδια Ξάνθης.

Οι δύο πρώτοι για όλα τα είδη, τα καλώδια Ξάνθης για κάποια από αυτά. Μετά από την αξιολόγηση των προσφορών οι οποίες ήταν όλες τυπικά και οικονομικά αποδεκτές, τυπικά με την έννοια, ότι είχαν φέρει όλα τα απαραίτητα έγγραφα που χρειαζόταν και μετά από την αξιολόγηση βάσει κριτικών πινάκων, τους οποίους εάν θέλετε έχουμε back up, προκύπτει ότι κατ’ είδος μειοδότησης του διαγωνισμού αναδεικνύονται οι ακόλουθοι οίκοι: Τα Ελληνικά Καλώδια για 11 συνολικά είδη αξίας 35.035.299 ευρώ, ο οίκος Nexans σε οκτώ είδη συνολικής αξίας 29.463.996 ευρώ και τα Καλώδια Ξάνθης σε τέσσερα είδη συνολική αξίας 11.476.110,60 ευρώ. Το συνολικό, προσφερθέν τίμημα ανέρχεται στα 75.975.405,60 ευρώ.

Το συνολικό αυτό τίμημα, αν και χαμηλότερο από το αρχικά υπολογισθέν, θεωρήθηκε ότι ήταν συγκριτικά αυξημένο με προηγούμενες προμήθειες που είχαμε κάνει και γι’ αυτό, λαμβάνοντας υπόψη και τα αποθέματα που είχε ο ΔΕΔΔΗΕ, θεωρήθηκε σκόπιμο αφενός να εξαντληθεί το δικαίωμα σε επαύξηση, δηλαδή, ακόμα και αυτές τις συμβάσεις έχουν μέσα μία προαίρεση που προβλέπεται ότι ανάλογα με τις ανάγκες του ΔΕΔΔΗΕ μπορεί να ζητηθεί μέχρι συν 50% αύξηση του αντικειμένου ή μείον 30% εάν θεωρούμε ότι υπάρχει υπερεπάρκεια και αφετέρου ζητήθηκε από τις εταιρείες να αιτιολογήσουν το τίμημά τους. Μετά από αυτό, οι εταιρείες απάντησαν αιτιολογώντας κυρίως, ότι ο λόγος που είχαν προσφέρει αυξημένες τιμές ήταν η χρηματοοικονομική κατάσταση που επικρατούσε τότε, και τα ρίσκα που θεωρούσαν ότι λάμβαναν.

Βλέποντας όμως την εξέλιξη των οικονομικών, θεώρησαν ότι μπορούσαν να βελτιώσουν το τίμημά τους και όπως βλέπετε στη διαφάνεια, τα Ελληνικά Καλώδια βελτίωσαν το προσφερθέν τίμημα κατά 655.263.63,50. Η Nexans κατά 1.189.919,20 ευρώ και τα Καλώδια Ξάνθης κατά 1.140.990,60 ευρώ, ήτοι συνολικά, 2.966.179,80 ευρώ. Το συνολικό, λοιπόν τίμημα προς ανάθεση διαμορφώθηκε στα 73.09232 ευρώ και 30 λεπτά ή και χαμηλότερο συνολικά κατά 3.957.205 ευρώ και 70 λεπτά από τον προϋπολογισμό. Λαμβάνοντας, υπόψη την αξιόπιστη και μακροχρόνια συνεργασία με τις εταιρείες και ότι πλέον είχαν εξαντληθεί όλα τα δικαιώματα να αγοράσουμε από προηγούμενες συμβάσεις που ήταν λίγο χαμηλότερα και για την εξέλιξη των αποθεμάτων, θεωρήθηκε σκόπιμο πλέον να γίνει κατακύρωση στους μειοδότες. Μετά από αυτό το Δ.Σ. του ΔΕΔΔΗΕ με την απόφαση 1061/4.11.2016 της τελευταίας προσφερθείσας τιμής του διαγωνισμού και ως εκ τούτου ανέθεσε στα ελληνικά καλώδια τα 11 είδη που είπαμε στην τιμή συνολικά των 34.380.035 ευρώ και 50 λεπτά. Στην Nexans τα 8 είδη συνολικής αξίας, 28.274.076 ευρώ και στα Καλώδια Ξάνθης τα 11 είδη συνολικής αξίας 10.335.120 ευρώ. Ήτοι το συνολικό τίμημα ανέβηκε στα 73.009.232,30 ευρώ.

Φυσικά και πάλι εδώ υπέχει το δικαίωμα προαίρεσης, το οποίο είναι αποκλειστικό δικαίωμα του ΔΕΔΔΗΕ. Μόνο ο ΔΕΔΔΗΕ μπορεί να το ασκήσει, να κάνει επαύξηση μέχρι +50% αν οι ανάγκες ή οι επόμενοι διαγωνισμοί έχουν καθυστερήσει ,προκειμένου να ικανοποιήσει τις ανάγκες. Σύμφωνα με το ισχύον θεσμικό πλαίσιο η απόφαση γνωστοποιήθηκε όπως προβλέπεται και όλα τα τεύχη τόσο της διακήρυξης όσο και ο φάκελος εν γένει μαζί με τις συμβάσεις που είναι να υπογραφούν, στάλθηκαν στο Ελεγκτικό Συνέδριο προκειμένου να γίνει προσυμβατικός έλεγχος. Με την υπ’ αριθμό 5/2017 πράξη του ΣΤ κλιμακίου του Ελεγκτικού Συνεδρίου γνωστοποιήθηκε ότι δεν κωλύεται η υπογραφή των τριών υποβληθέντων σχεδίων συμβάσεων. Μετά από αυτό η υπογραφή των συμβάσεων μπορεί να γίνει μετά από την ενημέρωση και το πέραν της διαδικασίας ενημέρωσης της Βουλής. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς σας ευχαριστούμε κ. Μανδάνα. Το λόγο έχει ο κ. Χατζηαργυρίου.

ΝΙΚΟΛΑΟΣ ΧΑΤΖΗΑΡΓΥΡΙΟΥ (Πρόεδρος και Διευθύνων Σύμβουλος της ΔΕΔΔΗΕ Α.Ε.): Ο ΔΕΔΔΗΕ είναι η ελληνική εταιρεία δικτύων διανομής, είναι η εταιρεία που διαχειρίζεται, αναπτύσσει και λειτουργεί το δίκτυο διανομής ηλεκτρικής ενέργειας της χώρας. Είναι λοιπόν η εταιρεία που ασχολείται με τις τάσεις, με τιμές και τη χαμηλή τάση των 20 KW και των 380 V. Σήμερα είναι θυγατρική εταιρεία της ΔΕΗ - 100% θυγατρική της ΔΕΗ - έχει προέλθει από την απόσχιση της Γενικής Διεύθυνσης Διανομής, όταν ήταν ενιαία η ΔΕΗ, αλλά έχει λειτουργική και οργανωτική ανεξαρτησία. Πλέον παίρνει πλήρως ανεξάρτητες αποφάσεις από την μητρική εταιρεία. Πέρα από αυτά, είμαι υπεύθυνος και για την διασύνδεση των ανανεώσιμων πηγών ενέργειας στο δίκτυό της, των ΑΠΕ, όλων των καταναλωτών. H δουλειά της εταιρείας είναι να ασχολείται με τις μετρήσεις στο δίκτυο. Επίσης είναι και λειτουργός της αγοράς στα μη διασυνδεδεμένα , στην Κρήτη και στη Ρόδο όπως και στα υπόλοιπα μη διασυνδεδεμένα νησιά.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Δημαράς.

ΓΕΩΡΓΙΟΣ ΔΗΜΑΡΑΣ: Έχω δύο ερωτήσεις. Είπατε ότι κάνατε κλειστή δημοπρασία. Θέλω να μας εξηγήσετε τι σημαίνει κλειστή τι σημαίνει ανοιχτή και γιατί επιλέξατε τη κλειστή δημοπρασία. Η δεύτερη ερώτηση είναι να μας πείτε αν έχετε σύγκριση με προηγούμενες τιμές από προηγούμενες δημοπρασίες, ανά τιμή, μονάδας, υλικού ή όπως εσείς μπορείτε να μας συγκρίνεται και να δούμε δηλαδή πως εξελίσσονται οι τιμές και σε σχέση με τα διεθνή δεδομένα αλλά και σε σχέση με τις δικές μας ανάγκες.

ΙΩΑΝΝΗΣ ΜΑΝΙΑΤΗΣ: Επίσης κυρία Πρόεδρε, έχω μια ερώτηση να υποβάλω στον κύριο Υπουργό. Ο κ. Υπουργός, προτίθεται να μας κάνει κάποια ενημέρωση, για το πώς πηγαίνει η διαπραγμάτευση ή το που βρισκόμαστε σε σχέση, ιδιαίτερα με την Δ.Ε.Η.- το οποίο είναι ένα θέμα, το οποίο απασχολεί την κοινωνία ολόκληρη και την εθνική οικονομία- ή όχι; Το δεύτερο, που θέλω να πω, είναι για τη συγκεκριμένη παρουσίαση: Χαίρομαι, κάθε φορά που κατ' εφαρμογή της τροποποίησης του Κανονισμού της Βουλής, που κάναμε το 2011, παρουσιάζονται εδώ στη Βουλή, στην αρμόδια Επιτροπή, όλες οι εταιρίες του δημοσίου, για τις μεγάλες τους προμήθειες, διότι αυτό ενισχύει τη διαφάνεια και τη χρηστή διαχείριση του δημοσίου χρήματος. Νομίζω ότι και ο ΔΕΔΔΗΕ και η Δ.Ε.Η. έχουν αρκετή τεχνογνωσία, για να επιλέγουν με ορθολογικό τρόπο, τους αναδόχους των διαφόρων εργολαβιών τους. Όμως, η ερώτησή μου- και δεν τοποθετούμαι- είναι, αν ο κύριος Υπουργός προτίθεται να μας κάνει ενημέρωση, διαφορετικά στην δική μας τοποθέτηση, θα μιλήσουμε χωρίς προηγούμενη ενημέρωση.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το θέμα της ημερήσιας διάταξης, κ. Μανιάτη και κ.κ. Βουλευτές και Βουλευτίνες, είναι η συγκεκριμένη σύμβαση. Αυτό είναι το θέμα μας σήμερα. Στο τέλος ο Υπουργός, αν θέλει να τοποθετηθεί, αυτό είναι ένα άλλο ζήτημα.

ΙΩΑΝΝΗΣ ΜΑΝΙΑΤΗΣ: Κυρία Πρόεδρε, μήπως δεν το διατύπωσα σωστά. Προτίθεται ο κ. Υπουργός, να μας ενημερώσει σχετικά με τη Δ.Ε.Η.; Διότι αυτό, θα προσδιορίσει και το τι θα πούμε. Επί του συγκεκριμένου θέματος, έχω να πω ότι είναι ένα απολύτως υπηρεσιακό θέμα, χωρίς κάποιο πολιτικό ενδιαφέρον.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Απάντησε ο κ. Υπουργός ότι θα τοποθετηθεί συνολικά στο τέλος. Πείτε εσείς αυτό που θέλετε κ. Μανιάτη για να μην κωλυσιεργούμε. Υποβάλατε ένα αίτημα υπό μορφή ερωτήματος, στο τέλος θα τοποθετηθεί ο Υπουργός, εάν θέλετε κάντε μια συνολική τοποθέτηση.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Θα τοποθετηθώ, εφόσον επιμένει ο κ. Μανιάτης. Σήμερα δεν θα ενημερώσω, προφανώς είναι άλλο το θέμα της ημερήσιας διάταξης. Θέλω όμως να τοποθετηθώ ευθέως, στο αίτημα της Ν.Δ., το οποίο έφτασε στα χέρια μου, το οποίο είναι ένα κείμενο απαράδεκτο, θα ήθελα να το υπογραμμίσω αυτό. Με απειλές για ειδικά δικαστήρια κ.λπ.. Και απ' ό,τι μαθαίνω από την Πρόεδρο της Επιτροπής, το αίτημα δεν πληροί ούτε τις τυπικές προϋποθέσεις. Άρα, η απάντησή μου είναι αρνητική, απέναντι στο αίτημα της Ν.Δ.. Με πρωτοβουλία δική μας, θα κάνουμε ειδική συζήτηση στην Επιτροπή, το αμέσως επόμενο χρονικό διάστημα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Μανιάτη, έχετε το λόγο.

ΓΙΑΝΝΗΣ ΜΑΝΙΑΤΗΣ: Ευχαριστώ κυρία Πρόεδρε. Λέω ότι χαίρομαι που για μια ακόμη φορά μας γίνεται αυτή η παρουσίαση. Δεν έχω κανένα απολύτως σχόλιο να κάνω, γιατί είναι μια συνηθισμένη διαδικασία, η οποία εγκαινιάστηκε το 2011. Χαίρομαι πάρα πολύ, που υπάρχει αυτή η διαφάνεια, στις δημόσιες συμβάσεις. Το μείζον θέμα, σε αυτά που απασχολούν την ελληνική κοινωνία, είναι το μέλλον της Δ.Ε.Η. και πώς πηγαίνει η διαπραγμάτευση. Και αυτό προφανώς προσδιορίζει και το μέλλον του ΔΕΔΔΗΕ, ο οποίος σήμερα μας παρουσίασε μια συγκεκριμένη εργολαβία, που έχει αναθέσει. Αυτό, όμως, που πάνω και πέρα από όλα απασχολεί όλους μας, είναι ουσιαστικά η βιωσιμότητα της Δ.Ε.Η.. Εδώ, λοιπόν, έχουμε μια απολύτως ασαφή κατάσταση, η οποία έχει οδηγήσει σε πλήρη ανισορροπία, τόσο την εθνική οικονομία, όσο και το ενεργειακό σύστημα της χώρας. Είναι γνωστό πια, ότι υπάρχουν διαφορετικές προσεγγίσεις, ανάμεσα στην διορισμένη από την Κυβέρνηση Διοίκηση της Δ.Ε.Η. και την πολιτική ηγεσία του Υπουργείου. Δεν είναι καθόλου γνωστό ποιες είναι οι θέσεις των διαπραγματευτών της Ελληνικής Κυβέρνησης, του αρμόδιου Υπουργού Ενέργειας ή του Υπουργού Οικονομικών και του Πρωθυπουργού της χώρας.

Επειδή λοιπόν όλα αυτά, αποτελούν ζητήματα τα οποία μπορεί να προσδιορίσουν το μέλλον της ζωής των πολιτών και το μέλλον της εθνικής οικονομίας, εγώ θεωρώ ότι είναι υποχρέωση του Υπουργού, να μας ενημερώσει για το ποιες είναι οι προτάσεις της Ελληνικής Κυβέρνησης. Αυτό δηλαδή, είναι κάτι το οποίο το γνωρίζουν οι δανειστές. Θεωρώ αδιανόητο να μην το γνωρίζουν οι εκπρόσωποι του ελληνικού λαού στο Εθνικό Κοινοβούλιο. Το πώς βέβαια, θα καταλήξει αυτή η διαπραγμάτευση, θα το δούμε όταν θα ολοκληρωθεί και όταν θα έρθει η οποιαδήποτε νομοθετική πρωτοβουλία, για κύρωση στο Εθνικό Κοινοβούλιο. Όμως είναι μείζον θέμα, όταν οι πάντες συζητούν, για το τι πρόκειται να γίνει με τη Δ.Ε.Η. το κατά πόσον, θα καταφέρουμε, με ορθό τρόπο και προς όφελος του δημοσίου συμφέροντος, να αξιοποιήσουμε, τις οποίες δυνατότητες έχουν απομείνει- με αποκλειστική ευθύνη της Κυβέρνησης-σε μια διαρκώς συρρικνούμενη Δ.Ε.Η.,. Είναι ένα θέμα, το οποίο συνιστά υποχρέωση του Υπουργού, προκειμένου να υπάρχει διαφάνεια στον τρόπο αντιμετώπισης του συγκεκριμένου θέματος. Τονίζω, ότι αυτή τη στιγμή η Δ.Ε.Η., βρίσκεται σε μια εξαιρετικά δυσμενή οικονομική, επιχειρησιακή και διεθνοπολιτική κατάσταση. Ο τρόπος, με τον οποίο θα γίνει, η επιλογή των βασικών μεγεθών της, μετά την διαπραγμάτευση εξέλιξης της Δ.Ε.Η., είναι ένα ζήτημα το οποίο δεν μπορεί να αποτελεί αποκλειστικό προνόμιο, της σημερινής Κυβέρνησης, διότι θα προσδιορίσει το μέλλον της εθνικής οικονομίας για τα πολλά επόμενα χρόνια. Αυτό που έχει σημασία είναι, να διαπιστώσουμε κατά πόσον, μπορούν να τηρηθούν στοιχειώδεις ασφαλιστικές δικλείδες, προκειμένου το εθνικό ενεργειακό σύστημα να μην καταρρεύσει, η μεγαλύτερη επιχείρηση της χώρας να μην καταρρεύσει.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ολοκληρώστε παρακαλώ.

ΓΙΑΝΝΗΣ ΜΑΝΙΑΤΗΣ: Θέλω να μιλήσω για το θέμα που τίθεται. Σας παρακαλώ θερμά, κυρία Πρόεδρε. Τελειώνω λέγοντας, ότι όπως έχει συμβεί κατά το παρελθόν, πάρα πολλές φορές με τον ΣΥ.ΡΙΖ.Α. στην αντιπολίτευση ή με τον ΣΥ.ΡΙΖ.Α. στην Κυβέρνηση, έχει χρέος η Κυβέρνηση, να μας ενημερώσει πού πηγαίνουμε. Η εθνική αντιπροσωπεία να ξέρετε είναι όργανο της Δ.Ε.Η..

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Υπενθυμίζω ότι σήμερα το θέμα μας είναι συγκεκριμένο. Το λόγο έχει ο κ. Καμμένος.

ΔΗΜΗΤΡΙΟΣ ΚΑΜΜΕΝΟΣ: Ευχαριστώ πολύ, κύρια Πρόεδρε. Ευχαριστούμε πάρα πολύ για την ενημέρωση. Έχω τρεις ερωτήσεις να κάνω. Η πρώτη είναι, πως έχουμε προβλέψει την πληρωμή της προμήθειας; Η δεύτερη, ποια είναι η τύχη των παλιών καλωδίων, που αφαιρούνται ή βγαίνουν από την κυκλοφορία. Τα ξαναπουλάμε, τα δίνουμε για ανακύκλωση; Τι κάνουμε; Εάν έχουμε δηλαδή και κάποια έσοδα από αυτά; Ή μήπως τους κάνουμε άλλη χρήση; Η τρίτη ερώτηση: Μου κάνει εντύπωση η περίπου 4 εκατ. ευρώ διαφορά, της μιας προσφοράς από την άλλη, εφόσον ήταν κάτω από το Budget. Αν υπάρχει κάποια λογική- χρηματοοικονομική εξήγηση, για αυτή τη διαφορά; Γιατί την θεωρώ αρκετά μεγάλη. Ευχαριστώ πολύ. Κατά τα άλλα, στηρίζουμε και υπερψηφίζουμε την προμήθεια των καλωδίων.

ΧΑΡΑ ΚΑΦΑΝΤΑΡΗ (Πρόεδρος της Επιτροπής Παραγωγής και Εμπορίου ): Το λόγο έχει ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ: Ευχαριστώ, κυρία Πρόεδρε. Έχω να κάνω δύο ερωτήσεις. Ακούσαμε, ότι από τους 7 αρχικούς διεκδικητές, για το διαγωνισμό, τελικά επελέγησαν οι τρεις. Αναφέρατε αν δεν κάνω λάθος, για τον έναν, ότι μάλλον δεν τα κατάφερε οικονομικά, προκειμένου να λάβει μέρος στο διαγωνισμό, ώστε να καταβάλει κάποιο ποσό. Δεν ακούσαμε για ποιο λόγο, δεν επιλέχθηκαν και οι υπόλοιποι. Δεν είχανε τις προδιαγραφές; Και μια δεύτερη ερώτηση. Αναφερθήκατε επίσης, για το δικαίωμα μονομερούς επαύξησης έως και 50% υλικών. Υπάρχει κάποια δέσμευση, από αυτές τις εταιρείες, για την επάρκεια και πώς διασφαλίζεται, αυτή η επάρκεια των υλικών, αν προκύψουν ανάγκες;

ΧΑΡΑ ΚΑΦΑΝΤΑΡΗ (Πρόεδρος της Επιτροπής):Το λόγο έχει ο κύριος Θεοχάρης.

ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ: Ευχαριστώ πολύ κύρια Πρόεδρε. Θα ήθελα, να ευχαριστήσω γι’ αυτή τη διαδικασία ενημέρωσης, για τις συμβάσεις και τη διαδικασία η οποία ακολουθήθηκε και νομίζουμε, ότι πρέπει να συνεχισθεί, γιατί συμβάλλει στη διαφάνεια αυτών των συμβάσεων και την εμπέδωση εμπιστοσύνης μεταξύ του Ελληνικού Δημοσίου ευρύτερου ή στενότερου και των Ελλήνων πολιτών. Θα ήθελα κι εγώ να αναφερθώ στα ζητήματα της αξιολόγησης, γιατί είναι μια ευκαιρία να ακούσουμε από το κύριο Υπουργό. Παρατηρούμε ότι στα τελευταία Brussels Group, τηλεδιάσκεψη γκρουπ, Μάλτα γκρουπ, δεν ξέρω ποιο απ’ όλα ο κ. Υπουργός δεν ήταν παρών, πράγμα που μας δίνει να καταλάβουμε, ότι τα ζητήματα της ΔΕΗ έχουν συμφωνηθεί ήδη, αλλιώς θα ήσασταν εκεί, όπως ήσασταν πριν από δέκα μέρες μαζί με την κυρία Αχτσιόγλου, τον κύριο Τσακαλώτο και τον κύριο Χουλιαράκη. Άρα, καλό θα ήταν, εφόσον έχετε συμφωνήσει και δεν μπορείτε να το αρνηθείτε, να μας πείτε τι γίνεται, αλλά σήμερα διαβάζουμε και τις δραματικές εκκλήσεις και του Προέδρου του ΣΕΒ του κυρίου Φέσσα για την κατάσταση της ΔΕΗ. Η κατάσταση της ΔΕΗ είναι μια ανησυχητική κατάσταση, είναι προφανές ότι η ΔΕΗ, δεν είναι μόνον η ΔΕΗ είναι ολόκληρη η ελληνική οικονομία, διότι αν πέσει η ΔΕΗ πέφτει η ελληνική οικονομία. Συνεπώς, πρέπει να μας δώσετε μια σαφή εικόνα για το πού βρισκόμαστε αυτή τη στιγμή με τη ΔΕΗ, γιατί αν στηριζόμαστε στο λεγόμενο “too big to fail” ότι η ΔΕΗ θα στηριχτεί με κάποιο τρόπο από τις τράπεζες, γιατί αλλιώς τι θα γίνει;

Καταλαβαίνουμε, όμως ότι υπάρχουν και ξένες τράπεζες οι οποίες μπορεί να έχουν κάποια ομόλογα ή ο,τιδήποτε άλλες υποχρεώσεις να έχει απέναντί τους η ΔΕΗ και αυτές να μην μπορούν να καταλάβουν τι σημαίνει “too big to fail” για τη χώρα μας, διότι έχουν τις δικές τους προτεραιότητες. Οπότε περιμένουμε την ενημέρωση κύριε Υπουργέ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σκρέκας.

ΚΩΝΣΤΑΝΤΙΝΟΣ ΣΚΡΕΚΑΣ: Ευχαριστώ, κυρία Πρόεδρε. Δεν Θέλω να επαναλάβω αυτά τα οποία προείπαν οι συνάδελφοι. Νομίζω, ότι το πρόβλημα της ΔΕΗ το γνωρίζουμε όλοι, εδώ και ενάμιση χρόνο χτυπάμε τον κώδωνα του κινδύνου για την κατάσταση στην οποία σταδιακά έχει περιέλθει η επιχείρηση. Μόνο ένα στοιχείο ότι το 2014 τα κέρδη προ φόρων τόκων αποσβέσεων της εταιρίας πλησίαζαν το ένα δισεκατομμύριο ευρώ και το 2017 εκτιμάται, ότι τα κέρδη προ φόρων τόκων αποσβέσεων είναι πάρα πολύ πιθανόν, να είναι αρνητικό. Καταλαβαίνετε, λοιπόν, ότι η ΔΕΗ έχει πάρει «ένα δρόμο χωρίς γυρισμό» και δυστυχώς δεν βλέπουμε ποιο είναι το στρατηγικό σχέδιο της Κυβέρνησης, ώστε να στηρίξει τη ΔΕΗ και με αυτό τον τρόπο να στηρίξει και την ελληνική οικονομία. Εμείς ζητάμε από τον προϊστάμενο Υπουργό, να δεχτεί την αίτηση ενημέρωσης από τον Πρόεδρο και Διευθύνοντα Σύμβουλο της ΔΕΗ του κυρίου Παναγιώτακη, ενημέρωση της Επιτροπής Παραγωγής και Εμπορίου, γιατί θεωρώ, ότι είναι ένα ζήτημα, όχι απλά κρίσιμο, όχι απλά εθνικού συμφέροντος, αλλά θα έλεγα ένα ζήτημα μέγιστης προτεραιότητας αυτή τη στιγμή και πολύ φοβόμαστε, ότι η Κυβέρνηση αυτό δεν το έχει αντιληφθεί και σχεδιάζει χωρίς να γνωρίζει ποια είναι η καθημερινότητα της επιχείρησης. Επειδή βρίσκεται εδώ η ηγεσία του ΔΕΔΔΗΕ, θα ήθελα να λάβω την ευκαιρία και να κάνω δύο ερωτήσεις.

Σύμφωνα με πληροφορίες υπάρχουν βασικές ελλείψεις στον εξοπλισμό και στα εργαλεία τα οποία είναι απαραίτητα για να λειτουργήσει η εταιρεία. Για παράδειγμα υπάρχουν πληροφορίες για ελλείψεις σε μονοφασικούς μετρητές μεταξύ άλλων, θα ήθελα, να επιβεβαιώσετε -απευθύνομαι στον Πρόεδρο και Διευθύνοντα Σύμβουλο του ΔΕΔΔΗΕ, αν πράγματι υπάρχουν τέτοιες ελλείψεις και πού οφείλονται αυτές οι ελλείψεις. Δεύτερο, θα ήθελα να ενημερώσετε την Επιτροπή, τι γίνεται με τις αποκοπές στρατηγικών κακοπληρωτών. Δηλαδή, ένα από τα μεγάλα προβλήματα της εταιρείας της ΔΕΗ σήμερα – του ομίλου της ΔΕΗ- το οποίο δημιουργεί τεράστιο πρόβλημα και στην υπόλοιπη οικονομία μάλιστα αν καταρρεύσει η ΔΕΗ, όπως είπαν όλοι, θα καταρρεύσει και η οικονομία της χώρας. Γι' αυτό και σε μια δήλωσή μου είπα, ότι πριν καταρρεύσει η χώρα θα πρέπει «να ανασύρουμε τις λάμπες πετρελαίου από τις αποθήκες», γιατί θα έχουμε διακοπές ηλεκτρικού ρεύματος. Αυτή η παρατήρηση, δείχνει δυστυχώς το πρόβλημα και δεν πρέπει να είναι αφορμή για γέλωτες, αλλά πρέπει να είναι αφορμή για προβληματισμό, ανησυχία και αγωνία.

Θα ήθελα, λοιπόν, να ενημερώσει ο Πρόεδρος και Διευθύνων Σύμβουλος του ΔΕΔΔΗΕ, τι γίνεται με τις αποκοπές στρατηγικών, δηλαδή πελατών της Δ.Ε.Η., οι οποίοι εκμεταλλεύονται τη γενικότερη κατάσταση, την ανοχή και τη χαλαρότητα της εταιρίας, σε ότι αφορά την είσπραξη των λογαριασμών, από αυτούς που έχουν την οικονομική δυνατότητα να πληρώσουν και δεν πληρώνουν, με αποτέλεσμα, τα ληξιπρόθεσμα της Δ.Ε.Η. να έχουν φτάσει στα 2,6 δισ. €. Και το πρόβλημα της εταιρίας, αυτή τη στιγμή, είναι πρωτίστως, ρευστότητας, πρόβλημα χρηματοοικονομικής ρευστότητας. Εάν αυτή τη στιγμή η Δ.Ε.Η., είχε 300 ή 400 ή 500 εκατομμύρια, από τα 2,6 δις € ληξιπρόθεσμα, θα είχε το χρόνο να οργανώσει και να σχεδιάσει καλύτερα μια στρατηγική επιβίωσης και ανάπτυξης στο μέλλον. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τον κ. Σκρέκα. Το λόγο έχει ο κ. Καραθανασόπουλος.

ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Ευχαριστώ κυρία Πρόεδρε. Η συγκεκριμένη διαδικασία, και το θέμα που συζητάμε σήμερα, είναι προσχηματική διαδικασία, κατά τη γνώμη μας και καλό θα είναι να ξεμπερδεύουμε γρήγορα από τέτοιου είδους, άσκοπες διαδικασίες. Και θεωρούμε, ότι είναι μια άσκοπη και άγονη διαδικασία, ακριβώς γιατί, εδώ, ο ρόλος της Επιτροπής, δεν είναι να μπορεί να βλέπει, να επιβεβαιώνει ή όχι το σωστό της όποιας Σύμβασης. Ή παπάς-παπάς θα είσαι ή ζευγάς-ζευγάς. Υπάρχει το Ελεγκτικό Συνέδριο, που μπορεί να επιβεβαιώσει ή όχι. Τα υπόλοιπα, είναι προσχηματικά. Και αξιοποιεί τώρα, η όποια συζήτηση, αντίστοιχης μορφής, είτε αφορά την ΔΕΔΔΗΕ, είτε αφορά τη Δ.Ε.Η. ή οτιδήποτε άλλο, απλά και μόνο για να κάνουμε συζήτηση επί άλλων θεμάτων. Αντί λοιπόν, να κρυβόμαστε πίσω το δάκτυλό μας και να λέμε ότι συζητάμε, ενώ δεν μπορούμε να συζητήσουμε επί της ουσίας τις Συμβάσεις, γιατί δεν έχουμε την τεχνογνωσία, ούτε τη δυνατότητα, καθόμαστε και κάνουμε μια ανούσια κουβέντα.

Άρα, πρέπει λοιπόν, αυτή η διαδικασία, κατά τη γνώμη μου, να καταργηθεί. Δεν έχει κανένα νόημα, καμία σημασία, δεν προσφέρει τίποτα, ούτε στη διαφάνεια, ούτε στην ενημέρωση. Ένα θέμα είναι αυτό. Το γενικό ζήτημα, το οποίο θέλω να τοποθετηθούμε, χωρίς να κρυβόμαστε πίσω απ' το δάχτυλό μας και να λέμε, «όλα ωραία καμωμένα». Γιατί ακριβώς, δεν μπορούμε να επωμιστούμε και το ρόλο του ότι, η Σύμβαση αυτή είναι καλή ή όχι. Εάν ψάχνουν κάποιοι για άλλοθι, ότι ενημερώθηκε η Βουλή, άρα όλα είναι καλώς καμωμένα, κάνετε πολύ μεγάλο λάθος.

Δεύτερο ζήτημα. Ως Κ.Κ.Ε., δεν μας απασχολεί η βιωσιμότητά της Δ.Ε.Η.. Δεν μας απασχολεί, γιατί βιωσιμότητα σημαίνει καπιταλιστικό κέρδος και το καπιταλιστικό κέρδος, βγαίνει μέσα από την εκμετάλλευση του εργαζόμενου και από την αύξηση των τιμολογίων. Και όσο πιο πολύ βιώσιμη είναι η Δ.Ε.Η., τόσο περισσότερο, με καπιταλιστικά κριτήρια λειτουργεί, τόσο περισσότερο επιδεινώνει τη θέση του εργαζόμενου στους χώρους στη Δ.Ε.Η., τόσο πιο ακριβό ρεύμα πληρώνουν τα λαϊκά νοικοκυριά. Αυτό λοιπόν, που εμάς μας απασχολεί, ως Κ.Κ.Ε., είναι το εξής:. Πρώτον. Μπορεί να υπάρχει κάλυψη στις ανάγκες του λαού, σε πρόσβαση σε επαρκή και φθηνή ενέργεια; Υπάρχει αυτή η δυνατότητα; Βεβαίως υπάρχει. Δεύτερον. Μπορεί να μειωθεί ο βαθμός της ενεργειακής εξάρτησης της χώρας και όχι να αυξηθεί; Βεβαίως, μπορεί να γίνει αυτό. Γιατί δεν γίνεται; Τρίτον. Μπορεί να υπάρχει βελτίωση της θέσης των εργαζομένων και ασφάλειας στους χώρους δουλειάς; Βεβαίως μπορεί να γίνει. Γιατί δεν γίνεται; Τέταρτον. Μπορεί να υπάρχει προστασία της δημόσιας υγείας και του περιβάλλοντος; Ναι. Γιατί δεν γίνεται; Γιατί υπάρχουν συγκεκριμένα κριτήρια. Και το κριτήριο το οποίο πρυτανεύει, είναι το κέρδος. Ότι επιτρέπει το κέρδος και όσο το επιτρέπει. Και από αυτή την άποψη λοιπόν, η πορεία εξέλιξης των πραγμάτων, είναι γεγονός.

Η πολιτική της απελευθέρωσης, που ακολουθείται με συνέπεια, είτε αυτή σημαίνει «ΝΟΜΕ και αύξηση του μεριδίου» το οποίο θα έχουν ιδιώτες, πάροχοι, στην παροχή ρεύματος και μείωση του ποσοστού της Δ.Ε.Η., είτε σημαίνει πώληση δυνητικών μονάδων, στην ίδια κατεύθυνση οδηγούμαστε. Δηλαδή, στην επιδείνωση των συνθηκών ικανοποίησης των λαϊκών αγώνων στο ζήτημα της ενέργειας. Άρα λοιπόν, αυτούς που απασχολεί, δεν είναι τους εργαζόμενους και το λαό, πως θα γίνει η ιδιωτικοποίηση της Δ.Ε.Η., πώς θα προχωρήσει η πολιτική της απελευθέρωσης. Αυτοί, που τσακώνονται, επί της ουσίας, εάν θα είναι με τους ΝΟΜΕ ή αν θα είναι με την πώληση των δυνητικών και υδροηλεκτρικών μονάδων ή τους επιχειρηματικούς ομίλους που θέλουν να ξεκοκκαλίσουν. Θέλουν να έχουν περισσότερα κέρδη και ποιους επιχειρηματικούς ομίλους θα τακτοποιήσει η Κυβέρνηση περισσότερο ή λιγότερο, σε ποιους θα ικανοποιήσει τα συμφέροντα, περισσότερο ή λιγότερο. Αυτή η διαπραγμάτευση γίνεται με τους Θεσμούς και αυτόν τον σκοπό εξυπηρετούν: Ποιοι επιχειρηματικοί όμιλοι θα βγουν κερδισμένοι, μέσα από την περαιτέρω διαδικασία απελευθέρωσης της Δ.Ε.Η..

Στο σημείο αυτό, η Πρόεδρος της Επιτροπής, έκανε την β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Δημαράς Γιώργος, Δρίτσας Θεόδωρος, Ζεϊμπέκ Χουσεΐν, Μπγιάλας Χρήστος, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Μηταφίδης Τριαντάφυλλος, Μπάρκας Κωνσταντίνος, Καφαντάρη Χαρά, Μπαλωμενάκης Αντώνης, Ξυδάκης Νίκος, Ουρσουζίδης Γιώργος, Θραψανιώτης Μανώλης, Ριζούλης Ανδρέας, Σέλτσας Κωνσταντίνος, Σηφάκης Γιάννης, Κωστοπαναγιώτου Ηλίας, Σπαρτινός Κώστας, Συρμαλένιος Νίκος, Λιβανίου Ζωή, Τζάκρη Θεοδώρα, Τριανταφυλλίδης Αλέξανδρος, Αθανασίου Χαράλαμπος, Βεσυρόπουλος Απόστολος, Αραμπατζή Φωτεινή, Γιόγιακας Βασίλειος, Δήμας Χρίστος, Καραμανλής Αχ. Κωνσταντίνος, Κατσαφάδος Κωνσταντίνος, Καββαδάς Αθανάσιος, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Ζαρούλια Ελένη, Παναγιώταρος Ηλίας, Σαχινίδης Ιωάννης, Αρβανιτίδης Γεώργιος, Κωνσταντινόπουλος Οδυσσέας, Μανιάτης Ιωάννης, Καραθανασόπουλος Νικόλαος, Τάσσος Σταύρος, Κατσώτης Χρήστος, Καμμένος Δημήτριος, Λαζαρίδης Γεώργιος, Αμυράς Γεώργιος, Γεωργιάδης Μάριος και Θεοχάρης Θεοχάρης (Χάρης).

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Υπενθυμίζω, τη διαδικασία που ακολουθούμε με βάση τον Κανονισμό της Βουλής: άρθρο 32, παράγραφος 9. Εκφράσατε την άποψή σας και είναι σεβαστή, εγώ απλά λέω, ότι η διαδικασία είναι συγκεκριμένη μέσα από τον Κανονισμό. Το λόγο έχει ο κ. Ξυδάκης.

ΝΙΚΟΛΑΟΣ ΞΥΔΑΚΗΣ: Ευχαριστώ κυρία Πρόεδρε. Αναφέρθηκε και από άλλους συναδέλφους, από τον κ. Σκρέκα συγκεκριμένα και έχω για την ηγεσία της Δ.Ε.Δ.Δ.Η.Ε. τρεις συγκεκριμένες ερωτήσεις- η μία ήδη αναφέρθηκε- μεταφέρω την εμπειρία από το αρχιπέλαγος, από τα τουριστικά νησιά. Υπάρχει σοβαρή έλλειψη υλικών σε μετρητές και άλλα τέτοια υλικά, τα οποία κάνουν δύσκολη ή χρονοβόρα τη σύνδεση ρεύματος σε μεγάλες ξενοδοχειακές μονάδες που ανανεώνονται, είτε επεκτείνονται, είτε ανεγείρονται. Θα ήθελα μια απάντηση και μια πρόβλεψη, για το τι μπορεί να γίνει, γιατί το διαπιστώσαμε και το περασμένο και το προπερασμένο καλοκαίρι και ξανά μπαίνουμε τώρα στην τουριστική περίοδο, που έχουμε επεκτάσεις και ανεγέρσεις, και θα το ξανασυναντήσουμε.

Πάλι στα τουριστικά νησιά, τα οποία αναμένεται και φέτος να αντιμετωπίσουν φόρτο και πίεση, παρατηρείται έλλειψη τεχνικού προσωπικού, ιδίως την θερινή περίοδο που έχουμε πολύ μεγάλα φορτία και πολύ μεγάλη πίεση και ζήτηση. Και για τους ίδιους τους υπαλλήλους της Δ.Ε.Δ.Δ.Η.Ε. είναι πάρα πολύ δύσκολη πλέον η ζωή, αδυνατούν να βρουν κατοικία, να «τα βγάλουν πέρα» οικονομικά. Υπήρχε ένα επίδομα ενοικίου για τους υπαλλήλους της Δ.Ε.Η., υπάρχει δυνατότητα ή πρόβλεψη ή βούληση να βοηθηθούν και οι υπάλληλοι του Δ.Ε.Δ.Δ.Η.Ε., ώστε να υπάρχει αντιμετώπιση αυτού του φαινομένου;

Τέλος, έχει παρατηρηθεί, πάλι στις «τουριστικές ζώνες» στο Αιγαίο Πέλαγος και στην Κρήτη, το φαινόμενο των «στρατηγικών ρευματοκλοπέων», ανθρώπων οι οποίοι κλέβουν το ρεύμα. Έχουν δημιουργηθεί «ζώνες ελεύθερου ρεύματος». Πώς το αντιμετωπίζετε, μέσω των εργολάβων, προβλέπετε κάποιον άλλον μηχανισμό; Γιατί πράγματι ο στρατηγικός κακοπληρωτής λειτουργεί εις βάρος της μικρής επιχείρησης και του ιδιώτη, ο οποίος πληρώνει κανονικά τους λογαριασμούς του. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε, τον λόγο έχει ο κ. Τριανταφυλλίδης.

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ: Δε θα συνεχίσω από εκεί που σταμάτησε ο κ. Ξυδάκης, δηλαδή εν είδει κοινοβουλευτικού ελέγχου, να σας ρωτήσω για όλα αυτά που επισήμανε, θέλω απλά να σημειώσω την διαδικασία διαφάνειας και καταγραφής, όπως γίνεται και όπως επιβάλλεται, για να έχει γνώση η Βουλή, για το «που πατά και πού πηγαίνει» ο συγκεκριμένος κλάδος της Δ.Ε.Η.. Ήθελα να πω απλά κυρία Πρόεδρε, ότι είναι άλλο πράγμα ο πολιτικός και ο κοινοβουλευτικός χρόνος, είναι άλλο πράγμα ο χρόνος της διαπραγμάτευσης που αυτή τη στιγμή που μιλάμε είναι εν εξελίξει και είναι άλλο πράγμα η διαχείριση των εντυπώσεων αυτού του τηλεοπτικού και ραδιοφωνικού χρόνου, που πρέπει να ενταχθούμε ως «φέτες Q-δηλώσεων» στα βραδινά ρεπορτάζ των Δελτίων των 8 ή των 9.

Μιλάμε για ένα πολύ σημαντικό- θέλω να πιστεύω- ζήτημα, αναφερόμαστε τουλάχιστον σε αυτό, δηλαδή της Δ.Ε.Η., που πρέπει να λυθεί ένα δυσεπίλυτο σταυρόλεξο, που ορίζεται από τις πρόσφατες εξελίξεις με τις αποφάσεις του Ευρωπαϊκού Δικαστηρίου από τη μια- που δημιουργούν ένα αυστηρά προσδιορισμένο πλαίσιο- και από την άλλη, από την επιλογή να μείνει, ο συγκεκριμένος Φορέας, στον έλεγχο και στη λειτουργία του Δημόσιου. Εάν θα έπρεπε να φύγουμε από το θέμα κυρία Πρόεδρε, θα έπρεπε να μιλήσουμε για τα 2,3 δις «ληξιπρόθεσμα» της Δ.Ε.Η., που φροντίζει όμως από την άλλη, με 3 φορές - 36 δόσεις- με τη μείωση κατά 10% της τιμής του ηλεκτρικού ρεύματος, για να αντιμετωπίσει προβλήματα της κοινωνίας, η οποία στενάζει κάτω από την συνεχιζόμενη πίεση περικοπών, λιτότητας και μνημονίων.

Αυτό προσπαθούμε, να κρατήσουμε την κοινωνία όρθια. Αυτό δε γίνεται με εξυπνάδες απέναντι στον Υπουργό, που αυτή τη στιγμή διαπραγματεύεται και πριν κλείσει καν η διαπραγμάτευση να ζητάμε με τέτοιου είδους κατάπτυστα κείμενα, εδώ και τώρα να προσέλθει. Πώς δεν ζητήσατε και τη βίαιη προσαγωγή του Σταθάκη στη Βουλή, για να μας απαντήσει, εν είδει και τύπου ανάκρισης ΕΑΤ – ΕΣΑ, για το τι πρέπει να γίνει και πώς απαντάει σε αυτό και σε εκείνο; Είναι ανοιχτός ο διάλογος. Ο Υπουργός πήγε στην Κοζάνη και μίλησε. Είναι καθημερινά ανοιχτός - και η κυβέρνηση και η κοινοβουλευτική ομάδα - να δώσει τις δέουσες απαντήσεις και στηρίζεται στον πολιτικό και κοινοβουλευτικό χρόνο και όχι στις ανάγκες των τηλεοπτικών δελτίων και της διαχείρισης των τρεχουσών εντυπώσεων και της εντυπωσιοθηρίας.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ: Κύριε Υπουργέ, εγώ σε σας στρέφομαι για μια απλή λακωνική ερώτηση. Τι έχετε συμφωνήσει με την τρόικα για τη Δ.Ε.Η.; Κατά πόσον τα φρικτά οικονομικά στοιχεία της επιχείρησης, έχουν επηρεάσει σε μεγάλο βαθμό αυτό το είδος της συμφωνίας που θα μας περιγράψετε; Τέλος, μια που είναι και Πάσχα, μια πασχαλινή καμπάνα έχετε χτυπήσει προς τη διοίκηση της Δ.Ε.Η. για το φλερτ της επιχείρησης με την χρεοκοπία;

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Το λόγο έχει η κυρία Τζάκρη.

ΘΕΟΔΩΡΑ ΤΖΑΚΡΗ: Κυρία Πρόεδρε, η Ν.Δ. τις προηγούμενες μέρες - αν δεν κάνω λάθος, δια στόματος του κ. Χατζηδάκη, αλλά νομίζω ότι το επανέλαβε και ο κ. Σκρέκας - τόνισε ότι είναι στις προθέσεις της, στις προγραμματικές της θέσεις η μεταβίβαση των δικτύων διανομής που σήμερα ανήκουν στη Δ.Ε.Η., στον ΔΕΔΔΗΕ. Θέλω να μου σχολιάσετε την άποψη αυτή. Κατά τη δική μου άποψη, μάλλον ανοίγει ο δρόμος για την πώληση αυτών των δικτύων περαιτέρω σε τρίτους. Να σημειώσω, ότι τα δίκτυα αυτά σήμερα ανήκουν στην Δ.Ε.Η.. Ο ΔΕΔΔΗΕ τα διαχειρίζεται και μιλώ για τα δίκτυα διανομής όχι για τα δίκτυα μεταφοράς, τους πυλώνες δηλαδή. Θέλω να μου σχολιάσετε την άποψη αυτή.

Δεύτερον, θέλω να θέσω τα θέματα που τέθηκαν από άλλους συναδέλφους και να τα αναπτύξω. Ένα μεγάλο θέμα είναι το θέμα των αποκοπών, δηλαδή των αποκοπών των μεγάλων οφειλετών, όπου επειδή τους κόβεται το ρεύμα επανασυνδέονται από μόνοι τους. Θέλω να μου πείτε, αν γίνονται έλεγχοι, σε ποιο βαθμό γίνονται οι έλεγχοι αυτοί και σε ποιες ενέργειες προβαίνει ο ΔΕΔΔΗΕ όταν διαπιστώσει, ότι αυτοί οι κακοπληρωτές που στις περισσότερες περιπτώσεις είναι στρατηγικοί κακοπληρωτές, έχουν επανασυνδεθεί από μόνοι τους. Επίσης, τι γίνεται με το θέμα των ρευματοκλοπών; Κατά τη δική σας άποψη αυτό ανέρχεται στο 3% της ενέργειας, είναι περίπου 150 - 170 εκατομμύρια, ενώ κατά την άποψη της Δ.Ε.Η. ξεπερνάει το 5%, είναι δηλαδή περισσότερο από 200 εκατομμύρια. Τι ακριβώς γίνεται με το θέμα των ρευματοκλοπών; Τα δύο αυτά φαινόμενα, είναι φαινόμενα που έχουν συμβάλει κατά κόρον στη δεινή θέση στην οποία έχει περιέλθει σήμερα η Δ.Ε.Η.. Το λέω όχι με κοινωνική αναλγησία, αλλά έχουν γίνει και εξακολουθούν να υφίστανται σωρεία ευνοϊκών ρυθμίσεων όπου προτιμούν ακόμη και αν κάνουν το τυπικό για να πάρουν την επανασύνδεση, στην συνέχεια να γίνονται ρευματοκλέπτες.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Το λόγο έχει ο κ. Στύλιος.

ΓΕΩΡΓΙΟΣ ΣΤΥΛΙΟΣ: Θέλω να ρωτήσω τον Υπουργό και τη διοίκηση του ΔΕΔΔΗΕ, εάν βρίσκονται καταρχήν με σε συνεργασία με το Υπουργείο Αγροτικής Ανάπτυξης. Το ρωτάω, διότι υπάρχει στο πρόγραμμα Αγροτικής Ανάπτυξης συγκεκριμένη δράση, το λεγόμενο Net Metering, που αφορά τη χρήση φωτοβολταϊκών στους αγρότες με πολύ καλές αποδόσεις και πολύ καλή επένδυση για τους αγρότες και για τη μείωση του κόστους των παραγωγών. Όμως, το ρεύμα αυτό που θα παράγεται από εκεί, θα πρέπει, μέσα από τους σταθμούς του ΔΕΔΔΗΕ, να περάσει στο δίκτυο της Δ.Ε.Η. Οι σταθμοί αυτοί, τουλάχιστον στη δική μου περιοχή, την Άρτα, είναι κορεσμένοι. Δε μπορούν, δηλαδή, να δεχθούν αυτό το ρεύμα. Άρα, καταλαβαίνετε ότι το συγκεκριμένο πρόγραμμα, στην ουσία, καθίσταται ανέφικτο, διότι οι παραγωγοί θα μπουν στο πρόγραμμα, θα γίνει η επένδυση, θα δοθούν τα χρήματα, αλλά δεν θα μπορεί το ρεύμα αυτό να περάσει μέσα από το δίκτυο του ΔΕΔΔΗΕ και τους σταθμούς της Δ.Ε.Η. Απαιτεί μια επένδυση από το ΔΕΔΔΗΕ. Ρωτώ, λοιπόν: Υπάρχει συνεργασία του Υπουργείου σας με το Υπουργείο Αγροτικής Ανάπτυξης; Έχει φροντίσει ο ΔΕΔΔΗΕ για το συγκεκριμένο θέμα; Το γνωρίζετε; Έχετε κάνει έναν σχεδιασμό σε σχέση με τους σταθμούς που θα πρέπει να γίνουν σε όλη τη χώρα για να μπορεί στο δίκτυο να φορτωθεί και να περάσει αυτή η παραγόμενη ενέργεια; Ευχαριστώ πολύ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Μπουκώρος.

ΧΡΗΣΤΟΣ ΜΠΟΥΚΩΡΟΣ: Ευχαριστώ κυρία Πρόεδρε. Κύριε Πρόεδρε, για το Net Metering θα μπορούσαμε να πούμε πολλά, αλλά στην κατάσταση που έχει περιέλθει η επιχείρηση μάλλον ορθώνει παρά λύνει εμπόδια στη λειτουργία αυτού του προγράμματος και είναι και ο χρόνος συμψηφισμού που - είναι ένα έτος σε όλες τις ευρωπαϊκές χώρες- είναι τουλάχιστον δύο έτη, εάν θέλουμε να βοηθήσουμε τον πρωτογενή τομέα και την αύξηση της παραγωγικότητας μέσω της μείωσης του κόστους παραγωγής. Εν πάση περιπτώσει, είναι λίγο πολυτέλεια όταν συζητάμε ζητήματα επιβίωσης της επιχείρησης, να θέτουμε τέτοια θέματα, αλλά δείτε το, πάντως κι αυτό. Όπως σας ρώτησε και προηγουμένως συνάδελφος, νομίζω ο κ. Θεοχάρης, θα ήθελα μια απάντηση στα όσα είπε ο κ. Φέσσας εχθές, διότι εκπροσωπεί τους μεγαλύτερους πελάτες σας, το Σύνδεσμο Βιομηχανιών και φαίνεται ότι έρχεται και η επιχείρηση να επιτείνει τη γενικότερη αβεβαιότητα που υπάρχει στην οικονομία. Ο κ. Φέσσας εχθές, μας είπε ότι το καλοκαίρι, ενδεχομένως, να μην έχουμε παροχή ρεύματος όπως τη γνωρίζουμε. Δεν ξέρω πού βασίζονται τα στοιχεία του, ωστόσο, νομίζω, ότι η σημερινή σας παρουσία εδώ είναι μια ευκαιρία να ξεκαθαρίσει την κατάσταση. Το τρίτο το οποίο θα ήθελα να σας ρωτήσω είναι εάν έχετε κάνει μια πλήρη ανάλυση κι εάν έχετε ενημερώσει την κοινή γνώμη και την κυβέρνηση για τους οφειλέτες της Δ.Ε.Η. Είναι μεγαλοοφειλέτες αυτοί που διογκώνουν τα ληξιπρόθεσμα; Είναι οι μικροί καταναλωτές; Είναι οι δικαιούχοι κοινωνικού τιμολογίου; Δε νομίζω ότι έχετε ενημερώσει επαρκώς, για τη σύνδεση των οφειλετών της επιχείρησης, την κοινή γνώμη και όλους μας. Σας ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ κι εγώ. Το λόγο έχει ο κ. Σηφάκης.

ΓΙΑΝΝΗΣ ΣΗΦΑΚΗΣ: Κύριε Πρόεδρε, παρακαλώ θα ήθελα να σας ρωτήσω, όσον αφορά τα έξυπνα δίκτυα και τους έξυπνους μετρητές, γιατί μόνο με αυτό τον τρόπο μπορούμε να κάνουμε, όπως γνωρίζετε, καλύτερη αξιοποίηση των υφιστάμενων δικτύων. Προχωρούμε κάτι προς αυτή την κατεύθυνση; Το δεύτερο είναι εάν οι εγγυητικές που είχαν μπει και ολοκληρώθηκαν, όσον αφορά τη διατήρηση του ηλεκτρικού χώρου, απέδωσαν από την άποψη εάν απελευθερώθηκε επαρκής ηλεκτρικός χώρος για να μπορούν να τεθούν κι άλλες εγκαταστάσεις στο υφιστάμενο δίκτυο και ακόμη πώς βλέπετε την αντιμετώπιση του προβλήματος των κορεσμένων δικτύων. Εάν υπάρχει η αναγκαία συνεργασία με τον ΑΔΜΗΕ όσον αφορά τα πλάνα για την επέκταση των δικτύων υψηλής, ούτως ώστε να μπορέσουν ν’ αντιμετωπιστούν και τα ζητήματα των κορεσμένων δικτύων στη μέση τάση. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ πολύ. Το λόγο έχει ο κ. Χατζηαργυρίου.

ΝΙΚΟΛΑΟΣ ΧΑΤΖΗΑΡΓΥΡΙΟΥ (Πρόεδρος και Διευθύνων Σύμβουλος της ΔΕΔΔΗΕ Α.Ε.): Να πω, κατ’ αρχάς, ότι κάποια από τα θέματα δεν αφορούν τη ΔΕΔΔΗΕ, αφορούν τη Δ.Ε.Η. Τα θέματα, δηλαδή, τα οποία έχουν σχέση με την τιμολόγηση, τα θέματα που έχουν σχέση με την επάρκεια παραγωγής, τα θέματα που έχουν σχέση με το ποιοι είναι αυτοί που πληρώνουν ή που δεν πληρώνουν και σε ποια κατηγορία ανήκουν οι διάφοροι οφειλέτες της Δ.Ε.Η., δεν είναι κάτι το οποίο εμείς ξέρουμε. Εμείς το μόνο που κάνουμε σαν δίκτυο είναι όταν έχουμε μια εντολή αποκοπής, χωρίς να ξέρουμε το ποσό, χωρίς να ξέρουμε την προτεραιοποίηση της Δ.Ε.Η., είμαστε υποχρεωμένοι από την Ρυθμιστική Αρχή να κόψουμε το ρεύμα σε κάποιο συγκεκριμένο διάστημα. Άρα, λοιπόν, πολλά τα ερωτήματα και δυστυχώς, δεν μπορώ να απαντήσω.

Σε ό,τι αφορά το θέμα του κλειστού διαγωνισμού. Αυτός, είναι ένας όρος που χρησιμοποιείται, για να χαρακτηρίσει μια κατάσταση στην οποία υπάρχει μία λίστα προμηθευτών. Αυτή η λίστα προμηθευτών έχει γίνει, αφού έχουν περάσει διάφοροι προμηθευτές από όλα τα τεχνικά tests. Δηλαδή, εφόσον έχουν περάσει από όλα τα τεχνικά tests, μπαίνουν σε μια λίστα προμηθευτών με υλικό που είναι εγγυημένο. Αυτή η λίστα είναι ανοιχτή και όποτε θέλει ο κάθε προμηθευτής, μπορεί να έρθει και να μπει σε αυτή τη λίστα. Στη συνέχεια όταν γίνεται ο διαγωνισμός, όλοι αυτοί που είναι μέσα στη λίστα, μπορούν να καταθέσουν μόνο οικονομική προσφορά. Οπότε, όλο αυτό επιταχύνει τις διαδικασίες και δεν χρειάζεται κάθε φορά να ξανά τεστάρουμε όλα τα υλικά του, αφού τα έχουμε τεστάρει και έχουν περάσει όλα τα τεχνικά tests. Άρα λοιπόν, δεν είναι κλειστός με την έννοια ότι εμείς επιλέγουμε δύο ή τρεις προμηθευτές, αλλά είναι μια λίστα η οποία ανανεώνεται και με αυτή την έννοια, είναι κλειστός ο διαγωνισμός.

Τώρα, σε ό,τι αφορά το θέμα των τιμών, που αναφέρατε. Υπάρχει ένας τύπος, ο οποίος κοιτάζει την τιμή του ενός υλικού το οποίο έχει ένα αρκετά μεγάλο ποσοστό από μέταλλα και αυτός ο τύπος ανανεώνει την τιμή, ανάλογα με τις τιμές των μετάλλων. Οι τιμές των μετάλλων, είναι διεθνείς τιμές, οπότε, ανά πάσα στιγμή ξέρουμε, ποια είναι η λογική τιμή ή η τιμή που θεωρούμε εμείς - τέλος πάντων - «ως λογική» για ένα υλικό. Με αυτή την έννοια, λοιπόν, ο διαγωνισμός που τρέχει, είχε έναν προϋπολογισμό. Άρα, σύμφωνα με τις τιμές των μετάλλων που ήταν φθηνότερες από τον προϋπολογισμό μας, η προσφορά που έγινε - και επειδή είδαμε και τις τιμές των μετάλλων ότι είχαν πέσει περισσότερο, άρα θεωρήσαμε ότι - για τον διαγωνισμό, είδαμε ότι ήταν υψηλό το τίμημά της και γι' αυτό προβήκαμε σε αυτές τις διαδικασίες και οι πάροχοι, τελικά, κατέληξαν στις εκπτώσεις που είδατε και ήταν εκπτώσεις, της τάξης των 3 εκατομμυρίων. Αυτή είναι η απάντησή μου, σε αυτό το ερώτημα.

Σε ό,τι αφορά τα καλώδια και τους αγωγούς που αποψιλώνουμε από το δίκτυο. Το κάνουμε, είναι, το εξής. Πρώτον, ελέγχουμε το υλικό που αποψιλώνεται από το δίκτυο, στη συνέχεια πηγαίνει στις αποθήκες και επανελέγχεται εάν αυτό το υλικό είναι χρήσιμο, εάν είναι χρήσιμο τότε πηγαίνει ξανά στο δίκτυο, αλλά εάν δεν είναι χρήσιμο το οδηγούμε σε πώληση και φυσικά, τα έσοδα από αυτή την πώληση τα χρησιμοποιούμε πάλι για τις ανάγκες του δικτύου. Δεν γνωρίζω εάν ο κ. Μάργαρης, μπορεί να σας δώσει και μια εικόνα για το πώς είναι η κατάσταση σήμερα και πως αυτή εξελίσσεται.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Μανδάνας.

ΦΩΤΙΟΣ ΜΑΝΔΑΝΑΣ (Αναπληρωτής Διευθυντής Υλικών, Προμηθειών και Μεταφορών): Σε ό,τι αφορά τα αποψιλωμένα υλικά που έχουν χαρακτηριστεί άχρηστα. Αυτή τη στιγμή έχουμε ολοκληρώσει συμβάσεις σχεδόν το σύνολο τους και ήδη μέσα στο 2016, έχουν εκποιηθεί υλικά και έχουν εισπραχθεί πάνω από 8 εκατ. ευρώ. Οι συμβάσεις αυτές έχουν τριετή διάρκεια και ελάχιστο σημείο αναφοράς είναι είκοσι τόνους, δηλαδή, το φορτίο ενός φορτηγού,, οπότε όταν η αποθήκη συγκεντρώνει 20 τόνους, καλεί, γνωστοποιεί και πληρώνει προκαταβολικά ο μειοδότης στο υλικό και το παραλαμβάνει από τις αποθήκες μας. Άρα, σταδιακά εξαντλούνται όλα τα αποθέματα που έχουν δημιουργηθεί και εκτιμούμε ότι και το 2017, φέτος, θα έχουμε την ανάλογη εισροή χρημάτων από την εκποίηση αυτών των υλικών. Εμείς, προσπαθούμε να ελαχιστοποιήσουμε τα αποθέματα, τόσο των αγορών όσο και αυτών που είναι προς εκποίηση.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Χατζηαργυρίου.

ΝΙΚΟΛΑΟΣ ΧΑΤΖΗΑΡΓΥΡΙΟΥ (Πρόεδρος και Διευθύνων Σύμβουλος της ΔΕΔΔΗΕ Α.Ε.):Τώρα, θα ήθελα να έρθουμε στο θέμα της έλλειψης υλικών. Αυτό το θέμα είναι γεγονός, ότι υπάρχει εδώ και πολλά χρόνια στο ΔΕΔΔΗΕ Α.Ε.. Το πρόβλημα είναι, ότι όταν για μια κατασκευή απουσιάζει υλικό και μπορεί να έχεις όλα τα υπόλοιπα αλλά να σου λείπει ένα υλικό και παρόλα αυτά η εργασία να μη γίνεται, γιατί λείπει π.χ. ένας μονωτήρας και θα πρέπει να περάσει από επάνω ένας αγωγός. Όντως, το τελευταίο διάστημα, δηλαδή, από τότε που ήρθαμε τα τελευταία 2 χρόνια, έχουμε καταβάλει μια πολύ μεγάλη προσπάθεια για να λύσουμε αυτό το πρόβλημα και θα έλεγα ότι για αυτό το θέμα, σήμερα, έχουν γίνει σημαντικά βήματα και πιστεύω ότι μέσα στους επόμενους μήνες, αυτή η κατάσταση θα εξομαλυνθεί. Βέβαια, γι' αυτό το θέμα μπορεί να σας ενημερώσει πολύ εμπεριστατωμένα και να σας δώσει περισσότερες λεπτομέρειες για αυτή τη διαδικασία και το πού βρισκόμαστε, ο συνάδελφος.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Θέλει να κάνει μια παρέμβαση ο κ. Δημαράς. Παρακαλώ.

ΓΙΩΡΓΟΣ ΔΗΜΑΡΑΣ: Θα αναφερθώ στην ερώτηση που έκανα, προηγουμένως, όσον αφορά τα συγκριτικά στοιχεία. Εννοώ ότι πολλές φορές παίρνουμε δύο – τρεις συμφωνίες από τις εταιρείες που συμμετέχουν και όταν καταλήγουμε στη συμφωνία έχουμε εκπτώσεις 7% στα άλλα έργα, ενώ όταν είναι υπάρχει ανοιχτός ανταγωνισμός φτάνουμε 50%. Γι’ αυτό μίλησα για συγκριτικά στοιχεία όσον αφορά τις αποκλίσεις. Δηλαδή δεν μπορεί να μην έχετε στοιχεί από προηγούμενες δημοπρασίες σε σχέση με την στάθμιση των τιμών των διεθνών παραγόντων κ.λπ. για να δείτε τι αποκλίσεις υπάρχουν; Επιπρόσθετα και διαγράμματα να έχετε για να μας δώσετε μια τέτοια εικόνα. Αυτό ζήτησα. Είναι σημαντικό το ζήτημα της διαφάνειας όταν γίνονται διαγωνισμοί.

ΝΙΚΟΛΑΟΣ ΧΑΤΖΗΑΡΓΥΡΙΟΥ (Πρόεδρος και Διευθύνων Σύμβουλος της ΔΕΔΔΗΕ Α.Ε.): Οι εκπτώσεις του 50% αφορούν εργολαβίες και δεν αφορούν υλικά. Ας μας πει ο κύριος Μανδάνας τα συγκεκριμένα στοιχεία που έχει.

ΦΩΤΙΟΣ ΜΑΝΔΑΝΑΣ (Αναπληρωτής Διευθυντής Υλικών, Προμηθειών και Μεταφορών της ΔΕΔΔΗΕ Α.Ε.): Στη διαφάνεια βλέπουμε τον πίνακα που αφορά κάποια από τα είδη που είπαμε διότι είναι πάρα πολλά. Βλέπετε τα υπόγεια καλώδια μέσης τάσης και καλώδια χαμηλής. Επίσης, όπως βλέπετε δίπλα και ειδικά στην τελευταία στήλη εμφανίζονται εντός παρενθέσεως με μαύρο χρώμα τα ποσοστά σε σχέση με προηγούμενους διαγωνισμούς και τη σύμβαση που πάμε αυτή τη στιγμή να επικυρώσουμε. Επίσης με κόκκινο βλέπετε εκεί που καταλήξαμε μετά από διαπραγμάτευση. Όπως βλέπετε κύριε Δημαρά, η Διοίκηση ανεξάρτητα αν κάποιοι μπορεί να κάνουν και αυτά που λέτε, αξιολογεί κάθε φορά την κατάσταση της αγοράς και τις τιμές και επιδιώκει να προσαρμόσει τα πράγματα σε αυτό που θεωρεί εύλογο. Μετά από αυτά βλέπετε ότι οι τιμές από 6 στο πρώτο και τρίτο είδος πήγαν 1,36 πάνω γιατί όπως προ είπαμε όλοι επικαλούνται χρηματοοικονομικές δυσκολίες. Είναι γεγονός ότι εταιρείες αυτή τη στιγμή έχουν ένα πρόβλημα και να δανειστούν αλλά και το κόστος δανεισμού. Άρα, μια τέτοια απόκλιση μπορεί να δικαιολογηθεί. Το ίδιο βλέπετε και σε όλα τα άλλα είδη. Σε κάποια είδη υπάρχουν πολύ μεγαλύτερες εκπτώσεις γιατί πραγματικά θεωρήσαμε ότι οι τιμές δεν ήταν εκεί αφού δεν αφήνουμε να περάσει κάτι χωρίς να το αξιολογήσουμε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Επίσης, κύριε Μανδάνα, ενημερώστε το Σώμα πως γίνονται οι πληρωμένες των προμηθευτών.

ΦΩΤΙΟΣ ΜΑΝΔΑΝΑΣ (Αναπληρωτής Διευθυντής Υλικών, Προμηθειών και Μεταφορών της ΔΕΔΔΗΕ Α.Ε.): Οι πληρωμές γίνονται με τον εξής τρόπο: Συμβολαιοποιείται κάποιος, παραδίδει ή αναγγέλλει την ετοιμότητα του υλικού του, το υλικό επιθεωρείται όπου σημαίνει ότι γίνονται ηλεκτρικές δοκιμές ή άλλης φύσεως στο εργοστάσιο κατασκευής και αν κάποιες δεν γίνονται ή δεν πειθόμαστε ότι είναι επαρκείς πάμε σε ανάλογα εργαστήρια π.χ. το ΚΔΕΠ το εργαστήριο της ΔΕΗ Α.Ε. ή σε άλλα διεθνή εργαστήρια και το υλικό πιστοποιείται ότι είναι σύμφωνα με τις προδιαγραφές. Μετά από αυτό, από τη στιγμή που μπαίνει το υλικό στη αποθήκη μας και ο προμηθευτής κόβει το τιμολόγιο τότε πληρώνεται τον τρίτο μήνα από το μήνα έκδοσης του τιμολογίου (την 24η). Αυτή είναι βασική προϋπόθεση. Αν διαπιστώσουμε στο δρόμο ότι κάτι φεύγει, μπλοκάρουμε τη σχετική διαδικασία.

Σε ό,τι αφορά το θέμα των εγγυήσεων ως προς το διαγωνισμό, να πω ότι σε όλους τους διαγωνισμούς είτε αφορά την πρώτη φάση συμμετοχής, δηλαδή ακόμα είμαστε εκεί δεν έχουμε υπογράψει σύμβαση, υπάρχει εγγυητική γι’ αυτόν που συμμετάσχει, γιατί μπορεί να μας δημιουργήσει μια αναστάτωση στη ροή που κάποιος πρέπει να την πληρώσει. Μετέπειτα με την υπογραφή της σύμβασης πρέπει να προσκομίσει εγγυητική καλής εκτέλεσης όποιου αντιπροσωπεύει το 5% του τιμήματος που του ανατεθείτε. Θεωρώ ότι μετά από αυτά δεν έχουν λόγο οι εταιρείες με όλα τα προβλήματα που έχουν επειδή είναι οι πλέον αξιόπιστες. Επίσης, είναι ελληνικές εταιρείες και προσπαθούμε όλες να τις κρατήσουμε ζωντανές. Τέλος, καμιά φορά μπορεί να υπάρξει κάποια εκκρεμότητα, αλλά είναι σε λογικά πλαίσια. Θεωρούμαστε από τους πλέον καλοπληρωτές.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Τον λόγο έχει ο κ. Χατζηαργυρίου.

ΝΙΚΟΛΑΟΣ ΧΑΤΖΗΑΡΓΥΡΙΟΥ (Πρόεδρος και Διευθύνων Σύμβουλος της ΔΕΔΔΗΕ Α.Ε.): Ένα άλλο θέμα, το οποίο μπήκε, το θέμα των ρευματοκλοπών και αποκοπών. Εδώ πρέπει να σας πω ότι εμείς δουλεύουμε κάτω από ένα αυστηρό ρυθμιστικό πλαίσιο. Δεν έχουμε τη δυνατότητα εμείς να επιβάλουμε οποιοδήποτε τρόπο αποκοπής ή τιμωρίας, πέρα από αυτά τα οποία ρυθμίζει αυστηρά η ΡΑΕ. Έχουμε, φυσικά, συνεργασθεί πολύ στενά με την ΡΑΕ ώστε στο Νέο Κώδικα Διαχείρισης δικτύου να υπάρχουν όλες οι κατάλληλες προϋποθέσεις, ώστε να έχουμε ένα σύγχρονο πλαίσιο αντιμετώπισης και αποκοπών και ρευματοκοπών. Ο κ. Μενεγάτος, μπορεί να σας πει πιο πολλά ποσοτικά στοιχεία για αυτό.

ΗΡΑΚΛΗΣ ΜΕΝΕΓΑΤΟΣ (Γενικός Διευθυντής Ανάπτυξης και Διαχείρισης Δικτύου): Όπως είπε και ο Πρόεδρος, σε εμάς οι προμηθευτές όλοι, και όχι μόνο οι προμηθευτές της Δ.Ε.Η. διαβιβάζουν τους πελάτες που πρέπει να γίνει η αποκοπή. Εμείς ξέρουμε τον αριθμό παροχής και ότι πρέπει να το κόψουμε. Ούτε ποσά, ούτε υπόλοιπα πράγματα έρχονται σε εμάς. Εμείς υποχρεούμαστε να εκτελέσουμε το σύνολο των αποκοπών, να προσπαθήσουμε τουλάχιστον να εκτελέσουμε, στον βαθμό των αποκοπών που μας στέλνουν, π.χ. 2006 όλοι οι προμηθευτές διαβίβασαν περίπου 300.000 αποκοπών εμείς, το σύνολο των αποκοπών αυτών προσπαθούμε να το ολοκληρώσουμε, άλλες πάμε και κόβουμε το ρεύμα κανονικά, άλλοι με το που μας βλέπουν τρέχουν και πληρώνουν και διακανονίζονται, κάποιοι μπορεί να μας αφήσουν και μπορούμε να επανέλθουμε μετά για να το κάνουμε. Σε περιπτώσεις που κόβουμε το ρεύμα και το επανασυνδέουν, γίνονται και επανέλεγχοι και προσπαθούμε πιο δραστικό τρόπο να κάνουμε την αποκοπή. Δηλαδή, πολλές φορές να κάνουμε και έργο και ό,τι άλλο μπορέσουμε.

Στο θέμα των ρευματοκλοπών, όταν υπάρχει ρευματοκλοπή, εκτός των άλλων πραγμάτων που θα γίνει προκειμένου να χρεωθεί και να πληρώσει τα ποσά αυτά που έκλεψε, υποβάλλουμε και μήνυση. Είναι μία χρονοβόρα διαδικασία αυτή, και οι έλεγχοι που κάνουμε είναι για να πιάσουμε τις ρευματοκλοπές έχουμε εντείνει πάρα πολύ τους ελέγχους. Κατ' αρχάς, έχουν εκπαιδευθεί όλοι οι καταμετρητές μας, οι οποίοι περνάνε τρεις φορές το χρόνο, κάτι πολύ οφθαλμοφανές να το πιάσουν. Δεν λέμε ότι κάνουν πλήρη έλεγχο, αλλά κάτι που είναι οφθαλμοφανές θα το πιάσουν. Έχουμε γύρω στις, 500.000 μεταβάσεις σε ακίνητα για άλλες εργασίες που κάνουν. Όπως, για να ελέγξουμε μετρητή, να επαναφέρουμε ρεύμα σε διαδοχές και εκεί το συνεργείο μας κοιτάζει μήπως γίνεται ρευματοκλοπή και κάνουμε στοχευμένους ελέγχους ρευματοκλοπών. Το 2016, είναι πάνω από 10.000 περιπτώσεις ρευματοκλοπής που πιάσαμε και έχουμε υποβάλει 3500 μηνύσεις και προχωρούμε να υποβάλουμε και στους υπόλοιπους. Όσον αφορά το ποσοστό των ρευματοκλοπών που αναφέρθηκε, τα τελευταία στοιχεία και η τελευταία μελέτη που έγινε για το 2014 και το 2015 υπολογιστικά, ο μέσος όρος και βγήκε και με απόφαση της ΡΑΕ και δημοσιεύτηκε και σε ΦΕΚ, οι συντελεστές απωλειών είναι 8,5% τεχνικές και μη τεχνικές και σ' αυτό το, 3,2% είναι το ποσοστό των ρευματοκλοπών. Αυτά είναι τα στοιχεία τα επίσημα και από τις μελέτες που έχουν γίνει.

Το τελευταίο που θα πούμε, ότι όπως το καταλαβαίνετε κι εσείς, το θέμα της αποκοπής δεν είναι κάτι που θα πάμε να κόψουμε κάποιου το ρεύμα στο σπίτι και θα μας το επιτρέψει, είναι αρκετά επώδυνο και ως ένα σημείο και εμείς μπορούμε να επιμείνουμε. Δεν μπορούμε να «παίξουμε ξύλο» με τον πελάτη, οπότε θα πρέπει να επανέλθουμε είτε με αστυνομία η οποία θα μας βοηθήσει σε πολύ δύσκολες περιπτώσεις, αλλά και εκεί πάλι όλες τις φορές ούτε διαθέσιμη είναι, ούτε μπορεί να μας βοηθήσει. Δηλαδή, υπάρχουν καταυλισμοί, Ρομά, υπάρχουν διάφορες περιπτώσεις που κλέβουν από το δίκτυο, επομένως εκεί οι μεταβάσεις που θα κάνουμε είναι κάποιες φορές με την βοήθεια της αστυνομίας γιατί μετά μόνοι μας δεν μπορούμε να ξαναεπέμβουμε σε κάποιες λίγες τέτοιες καταστάσεις.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Μάργαρης.

ΙΩΑΝΝΗΣ ΜΑΡΓΑΡΗΣ (Αντιπρόεδρος του Δ.Σ. της ΔΕΔΔΗΕ Α.Ε.): Να απαντήσουμε στο θέμα της έλλειψης υλικών και πως το αντιμετωπίζουμε. Είναι αλήθεια, ότι παρατηρείται το φαινόμενο έλλειψης υλικών το τελευταίο διάστημα και αυτό συμβαίνει για διάφορους λόγους. Προφανώς, ένας λόγος είναι και η κρίση η οποία υπάρχει, γιατί πάρα πολλές εταιρείες δεν μπορούν να συμμετέχουν στις διαγωνιστικές διαδικασίες είτε γιατί αδρανούν, δεν μπορούν να ικανοποιήσουν τις οικονομικές απαιτήσεις των διαγωνισμών, είτε δεν είναι σε λειτουργία. Αυτό, αυτομάτως δημιουργεί αρκετά θέματα καθυστερήσεων, δεν υπάρχει ανταγωνισμός και πολύ διαγωνισμοί καταλήγουν να είναι άκαρποι. Επομένως, η επανέναρξη μιας διαγωνιστική διαδικασίας είναι δύσκολη, πρέπει να τελειώσει μια διαδικασία για να ξεκινήσει η άλλη. Παρόλα αυτά, το τελευταίο διάστημα κάνουμε πάρα πολλές προσπάθειες με παράλληλες διαδικασίες, κάνοντας χρήση όποιων δόκιμων προμηθευτών έχουμε και είναι σε καλή οικονομική κατάσταση έτσι ώστε, να αντιμετωπίσουμε το πρόβλημα όσο γίνεται πιο γρήγορα.

Ήδη, για τους μετρητές που αναφέρθηκε, πάρα πολύ, έχουν ξεκινήσει οι παραδόσεις, ήδη έγινε μία μεγάλη παράδοση πριν από μερικές μέρες, αναμένονται μετρητές τέλη Μαΐου. Θα ξεκινήσει νέα διαγωνιστική διαδικασία, όπου πιστεύω ότι το πρόβλημα των μετρητών θα λυθεί για όλη τη χρονιά και για το επόμενο διάστημα, χωρίς να έχουμε κάποιο πρόβλημα. Αντίστοιχες κινήσεις υπάρχουν και για τα υπόλοιπα ελλείμματα, είμαστε αισιόδοξοι ότι σύντομα θα ομαλοποιηθεί η κατάσταση και δεν θα υπάρχουν προβλήματα.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Γεωργιάδης.

ΜΑΡΙΟΣ ΓΕΩΡΓΙΑΔΗΣ: Ευχαριστώ, κυρία Πρόεδρε. Σας ευχαριστώ για την εμβόλιμη, δική μου, τοποθέτηση και συγνώμη που λείπω ταυτόχρονα, απλά σαν κόμμα με μικρή κοινοβουλευτική δύναμη προσπαθούμε να παρακολουθούμε ταυτόχρονα όλες τις Επιτροπές.

Θα ήθελα να μου δώσετε λίγα στοιχεία γιατί πιθανότατα να τα έχετε καλύψει και θα τα διαβάσω από τα πρακτικά. Εάν δεν κάνω λάθος τα χρέη, μόνο από την ΛΑΡΚΟ -για την οποία θα πρέπει να μας ενημερώσει κάποια στιγμή, εφ' όλης της ύλης και ο κ. Υπουργός- προς τη Δ.Ε.Η. ανέρχονται στα 200 εκατ. € και μιλάμε, αθροιστικά, για πάρα πολύ μεγάλα ποσά. Επιβάλλονται βαρύτατοι φόροι, κόβονται συντάξεις, όταν από την άλλη υπάρχουν τέτοια ποσά. Μιλάμε γενικότερα για μια αδυναμία είσπραξης εκ μέρους της Δ.Ε.Η., κάποιων οφειλών και ως φυσικό επακόλουθο, η εν λόγω εταιρεία χρωστάει παντού και την ίδια στιγμή καλείται να εξοφλήσει ένα ομόλογό ύψους 400 εκατομμυρίων ευρώ, τον Απρίλιο που θα ακολουθήσει. Όλο αυτό καταλαβαίνουμε ότι λειτουργεί σαν ντόμινο, μόνο τα χρέη της Δ.Ε.Η. προς τον ΑΔΜΗΕ και τον ΔΕΔΔΗΕ ξεπερνούν τα 600 εκατ. €. Θα ήθελα να μου επιβεβαιώσετε εάν ισχύουν όλα αυτά τα στοιχεία.

Σύμφωνα με την Δ.Ε.Η. οι απώλειες από τις ρευματοκλοπές, κάτι για το οποίο αναφερθήκατε, ανέρχονται στα 300 εκατ. €, ενώ με τις προσαυξήσεις του Φ.Π.Α και των ρυθμιζόμενων χρεών ξεπερνούν τα 500 εκατ. €. Το λογαριασμό αυτό, βέβαια, καλούνται να τον πληρώσουν οι Έλληνες φορολογούμενοι πολίτες και καταναλωτές. Θα ήθελα σε αυτό το σημείο της τοποθέτησής από τον κ. Χατζηαργυρίου, καθώς όπως διαβάζουμε από τα δημοσιεύματα, ήδη αμφισβητεί ανοιχτά τα στοιχεία που παρουσίασε ο ΔΕΔΔΗΕ στη ΡΑΕ, σχετικά με το ποσοστό απωλειών ενέργειας που υπολογίζετε στο 3,6% της καταναλισκομένης ετήσιας ποσότητας για το 2016, ενώ δημιουργούνται ερωτηματικά για το ότι η ΡΑΕ ενέκρινε ποσοστό 3,2%. Οι συνολικές απώλειες ενέργειας σύμφωνα με τη Δ.Ε.Η. ανέρχονται γύρω στο 10,5%, εκ του οποίου ποσοστό 5,5% αντιστοιχεί στις τεχνικές απώλειες του δικτύου και το υπόλοιπο 5% στις ρευματοκλοπές. Θα θέλαμε να μας πείτε πού οφείλονται όλες αυτές οι κοστοβόρες καθυστερήσεις και τι ενέργειες σκοπεύετε να κάνετε για να αποτρέψετε όλη αυτή την κατάσταση και να εξομαλύνετε την διαδικασία ή να διορθώσετε την εν λόγω κατάστασης. Βλέπουμε, δυστυχώς, ένα ping-pong μεταξύ Δ.Ε.Η. και ΔΕΔΔΗΕ, όσο αναφορά στις ευθύνες. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Χατζηαργυρίου.

ΝΙΚΟΛΑΟΣ ΧΑΤΖΗΑΡΓΥΡΙΟΥ (Πρόεδρος και Διευθύνων Σύμβουλος της ΔΕΔΔΗΕ Α.Ε.): Ευχαριστώ, κυρία Πρόεδρε. Θεωρώ εξωπραγματικό το ποσό των 500 εκατομμυρίων, δεν έχει καμία σχέση. Εξάλλου, πως το μετράτε; Εάν το μετράτε ως το πόσο στοιχίζει στη Δ.Ε.Η. να αγοράσει αυτό το ρεύμα από το σύστημα ή ως το πόσο στοιχίζει στο τιμολόγιο του καταναλωτή, το οποίο σημαίνει ότι θα πρέπει να βάλουμε πάνω και όλα τα υπόλοιπα ποσά. Το 3,2 είναι ένα ποσό το οποίο μετρήθηκε, εκτιμήθηκε από το ΔΕΔΔΗΕ και είναι το μόνο επίσημο σήμερα δεδομένο που υπάρχει. Για τα μέτρα που παίρνουμε για την πάταξη του φαινομένου αυτού, ειπώθηκε προηγουμένως από τον κ. Μενεγάτο ότι ελέγχους κάνουμε και έχουμε εντείνει τις προσπάθειές μας και αυτό αποδεικνύεται και φυσικά η μόνιμη λύση είναι ο εκσυγχρονισμός του κτιρίου. Έχω πει πολλές φορές εάν δεν εκσυγχρονιστούμε, εάν δεν έχουμε ηλεκτρονικούς μετρητές, το πρόβλημα αυτό πάντα θα το αντιμετωπίζουμε μερικώς. Να συνεχίσω την προηγούμενη τοποθέτησή μου.

Κυρία Πρόεδρε, έχει τεθεί το θέμα των φωτοβολταϊκών. Εδώ έγινε μία παρανόηση μάλλον γιατί το θέμα του Net Metering το οποίο νομοθετήθηκε πρόσφατα και μάλιστα σε δύο διαφορετικές περιοχές αλλού έχεις την κατανάλωση και αλλού έχεις παραγωγή. Αυτό δεν επιβαρύνει ουσιαστικά το δίκτυο. Αυτό μειώνει το φορτίο. Άρα δεν υπάρχει Net Metering το οποίο δεν μπαίνει σε κάποιο σταθμό γιατί δεν χωράει ο υποσταθμός. Το θέμα μάλλον που θέτετε είναι το θέμα της ανάπτυξης φωτοβολταϊκών πάρκων σε διάφορες περιοχές της χώρας, τις οποίες όντως το σύστημα, ο υποσταθμός εκεί έχει κορεσθεί δηλαδή είτε για διάφορους τεχνικούς λόγους, δεν μπορεί να συνδέσει περαιτέρω φωτοβολταϊκούς σταθμούς. Όχι με Net Metering όμως. Άλλο είναι το Net Metering. Εκεί υπάρχει ένα θέμα στο οποίο φυσικά εμείς έχουμε σχέδιο ανάπτυξης του δικτύου και προσπαθούμε να το αντιμετωπίσουμε. Δεν ξέρω εάν ο κ. Μενεγάτος θέλει να προσθέσει κάτι σε αυτό.

ΗΡΑΚΛΗΣ ΜΕΝΕΓΑΤΟΣ (Γενικός Διευθυντής Ανάπτυξης και Διαχείρισης Δικτύων ΔΕΔΔΗΕ Α.Ε.): Όχι απλώς θέλω να πω ότι εάν είναι κορεσμένος ο υποσταθμός, θεωρητικά μπορεί να γίνει άλλος υποσταθμός, αλλά είναι τεράστιο το κόστος και δεν το αναλαμβάνει κανένας επενδυτής. Κορεσμένο δίκτυο δεν θα υπήρχε εάν ήταν διατεθειμένος να πληρώσει οποιοδήποτε ποσό. Τώρα να επενδύσει κάποιος να πληρώσει αυτό το ποσό για να μπορέσουν στη συνέχεια να συνδεθούν, δεν προβλέπεται αυτό θεσμικά. Όποιος είναι διατεθειμένος να πληρώσει καινούργιο υποσταθμό υψηλή προς μέση τάση, μπορεί να γίνει, θα πάρει κάποιο χρόνο, δεν γίνεται σε ένα χρόνο, αλλά είναι τεράστια τα κόστη, οπότε δεν βγαίνει η επένδυση. Όταν είναι κορεσμένο λέμε το υπάρχον δίκτυο χωρίς να γίνουν πολύ σοβαρές εγκαταστάσεις και ενισχύσεις.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Σταθάκης, Υπουργός Περιβάλλοντος και Ενέργειας.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Κατ’ αρχάς να ξεκινήσω με μια απάντηση στον κ. Μανιάτη. Δεν υπάρχει τίποτα κρυφό, απορώ γιατί δηλώνετε άγνοια σχετικά με την πρόοδο της διαπραγμάτευσης. Την Παρασκευή ανέβηκα στην Κοζάνη, συζήτησα ανοικτά και ευθέως με όλους τους φορείς, με την τοπική κοινωνία, τη ΔΕΗ, όλους τους εκπροσώπους και για τα τρία ζητήματα. Πρώτον, το θέμα της παραχώρησης μέρους των λιγινιτικών μονάδων της ΔΕΗ, πως προέκυψε, ποια είναι η συζήτηση, ποιες είναι οι εναλλακτικές λύσεις, δεύτερον τις αρχές που θα διέπουν την παραχώρηση – αυτό είναι και το θέμα της διαπραγμάτευσης – και τρίτον και το θέμα των ΝΟΜΕ. Άρα αντίθετα με τις φωνές που μας θέλουν να ακολουθούμε μια «κρυφή» πολιτική σε οποιοδήποτε θέμα, εμείς πήγαμε στην καρδιά του ενεργειακού μας τομέα και κάναμε μια πλήρη συζήτηση με όλους τους εμπλεκόμενους φορείς. Επαναλαμβάνω, ήταν παρόντες βουλευτές όλων των κομμάτων, δήμαρχοι, το σύνολο του Περιφερειακού Συμβουλίου, η ΓΕΝΟΠ-ΔΕΗ και όλοι οι εμπλεκόμενοι φορείς. Ο διάλογος ήταν ανοικτός και δεν υπάρχει θέμα απόκρυψης του οτιδήποτε, μετά χαράς λοιπόν να ενημερώσουμε και την Επιτροπή Παραγωγής και Εμπορίου, όποτε και όταν μας δοθεί η ευκαιρία.

Να επανέλθω τώρα στη Νέα Δημοκρατία, που έχει μια σαφή θέση – σεβαστή κατά τα’ άλλα – «πουλήστε τα όλα, τη ΔΕΗ, το ΔΕΔΔΗΕ, τον ΑΔΜΗΕ κ.ά.» για να νομιμοποιήσει το σχέδιό της. Εμείς έχουμε άλλη στρατηγική που είναι επίσης σαφής: θα ανοίξουμε την αγορά ενέργειας, θα κάνουμε αλλαγές που είναι επιβεβλημένες είτε από το ευρωπαϊκό πλαίσιο είτε για λόγους ανταγωνισμού, ο πυλώνας του σχεδίου μας ωστόσο είναι η ΔΕΗ. Άρα έχουμε δύο διαφορετικά σχέδια. Είναι σαφές, άλλο το σχέδιο της ΝΔ, άλλο το σχέδιο το δικό μας. Τώρα για να λειτουργήσει το σχέδιο της ΝΔ πρέπει να καταρρεύσει η ΔΕΗ, πρέπει να οδηγηθεί σε πλήρη κατάρρευση, αυτό είναι όλο. Οπότε οι καταστροφολογικοί τόνοι ανεβαίνουν. Κάθε μέρα διαβάζουμε ότι δεν θα έχει τον Ιούνιο λεφτά να παράγει ρεύμα, ότι δεν θα έχει να πληρώσει μισθούς, ότι θα καταρρεύσει η ΔΕΗ, ότι αποφάσεις της κυβέρνησης οδηγούν σε κατάρρευση τη ΔΕΗ κ.ο.κ..Επιτρέψτε μου να κρατήσω αποστάσεις από την καταστροφολογία της ΔΕΗ, το έχουμε κάνει όλους τους τόνους, φυσικά και έχει προβλήματα και πολλά αλλά μακριά από τέτοια σενάρια τα οποία, επαναλαμβάνω εξυπηρετούν μόνο αυτούς που είναι ταγμένοι στην πλήρη ιδιωτικοποίηση όλων των ενεργειακών τομέων της χώρας. Αυτό είναι σαφές, η κυβέρνησή μας έχει άλλο σχέδιο αυτό υπερασπιζόμαστε αυτό είμαστε σε διάλογο με την τοπική κοινωνία, είμαστε σε διάλογο με όλους, προκειμένου να γίνουν τα πράγματα συντεταγμένα, να γίνουν με τρόπο διαφανή, και κυρίως τρόπο αποτελεσματικό, που θα πετύχει το στόχο μας που είναι η ΔΕΗ να παραμείνει υπό δημόσιο έλεγχο και ο βασικός πυλώνας του ενεργειακού μας συστήματος υγιής, δυναμική και βιώσιμη και οι αγορές ενέργειας να λειτουργήσουν όπως πρέπει να λειτουργήσουν.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ τον κ. Υπουργό και όλους όσοι ήταν εδώ, ήταν μια πολύ εποικοδομητική συζήτηση. Λύεται η συνεδρίαση.

Στο σημείο αυτό, η Αντιπρόεδρος της Επιτροπής, έκανε την γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Δημαράς Γιώργος, Καματερός Ηλίας, Καρακώστα Εύη, Μπαλωμενάκης Αντώνης, Ξυδάκης Νίκος, Ουρσουζίδης Γιώργος, Θραψανιώτης Μανώλης, Ριζούλης Ανδρέας, Σέλτσας Κωνσταντίνος, Σηφάκης Γιάννης, Λιβανίου Ζωή, Τζάκρη Θεοδώρα, Τριανταφυλλίδης Αλέξανδρος, Αραμπατζή Φωτεινή, Δήμας Χρίστος, Καββαδάς Αθανάσιος, Μπουκώρος Χρήστος, Σκρέκας Κωνσταντίνος, Μανιάτης Ιωάννης και Καμμένος Δημήτριος.

Στο σημείο αυτό περί ώρα 11.45 λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΕΥΗ ΚΑΡΑΚΩΣΤΑ ΜΑΡΙΟΣ ΚΑΤΣΗΣ**